Наманганда ҳожатхонага тушиб кетган смартфон уч кишини "ўлдирди" - BBC News O'zbek\nНаманганда ҳожатхонага тушиб кетган смартфон уч кишини "ўлдирди"\nФото муаллифлик ҳуқуқи Samsung\nImage caption Наманганда ҳожатхонага тушиб кетган смартфон уч кишини "ўлдирди"\nНаманган вилоятининг Янгиқўрғон туманида "Шарқ юлдузи" қишлоқ фуқаролар йиғинида ҳожатхонага тушиб кетган смартфон уч кишининг ўлимига сабаб бўлди.\nЎзбекистон Фавқулодда вазиятлар вазирлигига кўра, ҳодиса 13 июль куни соат 10:00 атрофида юз берган. Мусабоева фамилияли аёл 'ўзининг эҳтиётсизлиги оқибатида хонадонидаги ҳожатхонага' Samsung Galaxy J7 смартфонини тушириб юборган.\nИнглиз меҳмоннинг "Ўзбекистон" кундалиги. 2-кун\nЎзбекистонда "Челси" туалет қоғози\nХонадон бекаси телефонини ҳожатхонадан чиқариш учун икки ишчи — Қирғизбоев ва Мурзалиевларни ёллаган. Улар нарвондан ҳожатхона тубига тушиб, "оғир газдан заҳарланган ва ҳушидан кетган".\nШундан сўнг Мусабоева хоним ёлланма ишчиларни қутқариш учун туман "Қизилқиёқ" қишлоқ врачлик пунктидан шифокор Ирисбоевни чақиртирган. У ҳам ҳожатхонага тушаётиб, ҳушидан кетган.\n"Фуқаролар Қирғизбоев ва Мурзалиев воқеа жойида, фуқаро Ирисбоев эса шифохонага олиб кетилаётган вақтда вафот этган", деб ёзади вазирлик. Уларнинг бари вазирликнинг Намангандаги бошқармаси қутқарувчилари томонидан ҳожатхона ичидан олиб чиқилган.\nҚайд этишларича, "ҳозирда мазкур ҳолат юзасидан тегишли хизматлар томонидан суриштирув ишлари олиб борилмоқда".\n"Terabayt.uz" сайтига кўра, Samsung Galaxy J5 смартфонини модификациясига кўра Тошкентнинг хос бозорларида 1,5 миллион сўмгача, кредитга умумий 410 долларгача бўлган нархда сотиб олиш мумкин.\n'Шифокор ҳожатхона тубига тушмаслиги керак эди'\nImage caption "Телефон одамдан қиммат..."\nТелефонни ҳожатхонадан чиқариб олиш учун ёлланган шахсларнинг ҳеч бир тайёргарликсиз ҳожатхона ичига тушганига бир нима дейиш қийин, бироқ шифокорнинг ҳаракати кўпчиликда савол уйғотган.\nНаманган вилоят Фавқулодда вазиятлар бошқармаси матбуот хизмати вакилининг "Спутник Ўзбекистон"га маълум қилишича, шифокор ҳожатхона ичига тушмасдан, ҳолат ҳақида тегишли ташкилотларга хабар бериши керак эди.\n"Доктор — ўқимишли, олий маълумотли одам ва у нега бундай қилганига изоҳ бера олмаймиз. Ҳозир турли гап-сўзлар тарқаляпти, масалан, ҳожатхона ичига тушиб кетганлар пастдан туриб ёрдам сўрагани учун, врач ҳам ҳожатхона ичига тушишга мажбур бўлган, дейиляпти. Лекин бу ҳали тахмин", — дейди агентлик суҳбатдоши.\nУнинг таъкидлашича, "ахлат гази — энг оғир, инсон ҳаёти учун ўта оғир бўлган газдир". Шу сабабли ҳам ФВВнинг ҳудудлардаги бошқармалари томонидан шундай заҳарланишларнинг олдини олиш бўйича тушунтириш ишлари олиб борилмоқда.\nШунга ўхшаш ҳодиса 2014 йил май ойида Хитойнинг Хэнан вилоятида юз берган эди. Ўшанда келинчак 320 доллар турадиган янги смартфонни ҳожатхонага тушириб юборган.\nСмартфонни ушлаб қолиш мақсадида куёв ҳожатхона тешигига отилган, бироқ кўп ўтмай ҳушидан кетган. Ўғлини қутқариш учун тешикка отилган қайнона ҳам ҳушидан кетган.\nСўнг ҳушидан кетганларни келинчак, қайнота ва яна икки қўшни биргаликда қутқаришга уринган. Охир-оқибат, уларнинг барчаси қутқарувчилар томонидан қутқарилган; куёв ва қайнона вафот этган.\n'Одам арзон, смартфон қиммат...'\nҲожатхонага тушиб кетиб, уч кишининг ўлимига сабаб бўлган смартфон воқеаси ижтимоий тармоқларда ростмана муҳокама мавзусига айланган.\n"Туалетда телефонга бало бормиди! Барака топгур, ҳеч бўлмаса ана ўша жойда ҳоли қол!", дейди Facebookдаги Фарҳод. "13-рақам ёмонлигига ишониб кетасан одам", деб ҳодиса 13-июль куни юз берганига ишора қилган Ойбек.\nFacebook фойдаланувчиси Нилуфар ўз ғазабини яшира олмаган: "Телефонинг бошингда қолсин! Туалетга олиб кириб, нечта одамнинг бошини единг! Телефонинг орқасидан ўзинг тушишинг керак эди, палакат!".\n"Ҳам ачинарли, ҳам кулгули. Бир нима дейишга ҳам ожиз инсон. Туалетдан телефонни олиб чиқиш учун қанча пул ваъда қилган экан? Арзимаган пулга рози бўлиб, ўлиб кетган одамга ачинасан киши", деб ёзади Муроджон.\nZafar исмли бир фойдаланувчи Facebook'да: "Шифокорлардан рози бўлмаётган дўстлар, мана, иккита одамнинг ҳаётини қутқараман деб, шифокор ўзини хавф остига қўйиб, ўзи ҳам ҳалок бўлибди", деган бўлса, Miraziz унинг фикрига қарши чиққан: "Шифокорнинг ақли бўлганида, тушишдан аввал ўзининг эҳтиётини қилган бўларди".\nНилуфар исмли бир фойдаланувчи: "Ачинарли ҳолат. Аввал қоғозда олов ёқиб, уни ҳожатга ташлаб, газни йўқотиш мумкин эди. Эҳтиётсизлик оқибати", деб фикр билдирган. Sadoqat унга раддия билдирган: "Нилуфар, маслаҳатим, ҳеч қачон бундай қила кўрманг. Газдан бутун ҳожатхона портлаб кетади. Ҳаётда кўп бўлган бунақаси".\nФойдаланувчиларнинг баъзилари шунга ўхшаш воқеалар Ўзбекистоннинг бошқа ҳудудларида ҳам юз берганини ёзган.\n"Қашқадарёда ҳам шундай воқеа бўлганини айтиб беришди. Унда ҳам уч киши жабр кўрган. Битта бола ҳожатхонага тушиб кетган. Уни бақирганини эшитиб, қўшниси ҳам тушган. Ўша бола ва қўшниси заҳарланиб, вафот этган. Учинчи одамни арқон билан туширишган, у ҳам ҳушидан айрилган ва шифохонага юборилган", — деб ёзади Akmal.\n"Қўзичоқ тушиб ўлганини эшитганман. Сирдарёда ҳам уч киши ўлган эди 3-4 йил олдин, бир-бирларини қутқараман, деб", дейди Facebook фойдаланувчиси Mardon.\nЎхшаш ҳодиса ҳақида Ilhom ҳам ёзиб қолдирган: "Андижоннинг Пахтаобод туманида ҳам учта ака-ука ўлган эди. Унда телефонлар содда ва арзон бўларди. 5 ё 6 йил олдин бўлганди".\nАйни вақтда ижтимоий тармоқлар фойдаланувчилар Ўзбекистонда айниқса жамоат ҳожатхоналари билан вазият ёмон эканлигидан нолиган.\n"Юртимизда телефон тушиб кетмаса ҳам, шунчаки эҳтиёж билан кирсанг ўлдириб қўядиган туалетлар жуда кўп", деб ёзади Twitterдаги @Okaginam.\n"Кўп-кўп, жуда кўп. Айниқса, билмаган жойингга кирсанг, кўнглинг айниб қусиб юборасан", деб унинг гапини қўллаган @xullasde.\n@Murodj0n бўлса: "Покиза туалетларда ипини тортмай кетадиган фаросатлар ҳақида бирор нарса ёзинг", деб гап қистирган.\nМирзиёевнинг канализациялар тўғрисидаги қарори\nПрезидент Шавкат Мирзиёев 20-апрелда Сув таъминоти ва канализация тизимларини ривожлантириш ва модернизация қилиш дастурини тасдиқлаган эди. Дастур 2017-2021 йилларга мўлжалланган.\nДастур, жумладан, канализация хизматлари кўрсатиш самарадорлигини ошириш мақсадида қабул қилинган. Кўрсатилган йилларда янги канализация иншоотларини қуриш, мавжудларини қайта тиклаш ва реконструкция қилиниши кўзда тутилган.\nВаъда беришларича, мазкур дастур нафақат шаҳарлар, балки қишлоқларнинг ҳам канализация тизимларини тубдан яхшилайди, шунингдек, "айниқса қишлоқ аҳолиси учун янада қулай ва муносиб ижтимоий-маиший шарт-шароитлар яратиш имконини беради".\nҚайд этиш жоиз, канализация тармоқларига уланган ҳожатхоналарга телефонлар тушиб кетиши оқибатида одамлар ҳалок бўлгани ҳақида хабарлар ҳозирча қайд этилмаган.


Ўзбекистонга бориш учун 10 та сабаб\n23:54 23 Феврал 2019\n17:42 24.05.2017 (Янгиланган 17:44 24.05.2017) Ҳавола олиш\nБельгиянинг "Brussels Express" электрон нашрида Ўзбекистоннинг сайёҳлик имкониятларига бағишланган мақола эълон қилинди\nТОШКЕНТ, 24 май — Sputnik. Бельгиянинг "Brussels Express" электрон нашрида ана шу сарлавҳа остида видеолавҳа ва суратлар билан тўлдирилган Ўзбекистоннинг сайёҳлик имкониятларига бағишланган мақола эълон қилинди. Бу ҳақда "Жаҳон" АА ёзмоқда.\n"Brussels Express" — Бельгиянинг инглиз тилида ахборот тарқатувчи электрон нашри бўлиб, жамоатчиликни Европа Иттифоқи ва халқаро миқёсда содир бўлган сиёсий, иқтисодий ва маданий воқеа-ҳодисалардан хабардор қилиб боради. Бельгия расмий идоралари, Европа парламенти ва Европа Иттифоқи институтлари ҳамда Брюссел ва ЕИда аккредитациядан ўтган дипломатик ваколатхоналар вакиллари нашрнинг асосий ўқувчилари ҳисобланади.\nМақола муаллифи нашр бош муҳаррири Антонио Бускардини шу йилнинг апрел ойида Тошкент шаҳрида бўлиб ўтган "Дам олиш дунёси-2017" V халқаро Ўзбекистон сайёҳлик кўргазмаси иштирокчиси саналади.\nЖурналистнинг сўзларига кўра, меҳмондўстлик ва самимийлик ўзбек халқининг ўзига хос жиҳати ҳисобланади ва шунинг учун ўзбекларда меҳмонни мавжуд имкониятидан ортиқ даражада кутиб олиш қадрланади. Бу мамлакат жозибадорлининг асосий омилидир.\nА.Бускардини иккинчи сабабни Марказий Осиёда энг бой бўлган ўзбек миллий ошхонасидир, деб атайди. Мамлакатда энг машҳур ва хуштаъм таомнинг палов эканлигини таъкидлар экан, муаллиф уни тайёрлаш усули тасвирга туширилган видеолавҳани улашади.\nМақола мутолааси чоғида Ўзбекистон бозорлари муаллифнинг алоҳида эътиборини тортганини англаш мумкин. А.Бускардини Тошкентнинг энг йирик бозори — Чорсуга боришни тавсия этади.\nЎзбекистонда туристлар учун мобил илова яратилди\n"У Буюк Ипак йўли пайдо бўлган даврлардан буён мавжуд, — деб ёзади бельгиялик журналист. — Эски шаҳарнинг қоқ ўртасида жойлашган ёрқин мовий гумбазли бозор қуруқ мевалар ва шарқона ширинликлар, сабзавот ва мевалар сотиладиган марказдир".\nТўртинчи сабаб сифатида мамлакатда ҳукмрон бўлган миллатлараро тотувлик ва диний бағрикенглик саналади. Муаллиф Ўзбекистонда асосан мусулмон динига эътиқод қилувчи аҳоли истиқомат қилишига қарамай, черков ва синагогалар эркин фаолият юритиши ҳақида тўхталади. Мамлакатда 130 дан зиёд миллат ва элат вакиллари тинчлик ва аҳилликда умргузаронлик қилиши қайд этилади.\nА.Бускардинининг фикрича, европаликларнинг Ўзбекистонга бориши учун яна бир сабаб бу — Тошкентдаги Сайилгоҳ кўчасидир.\n"Унда сайр қилар экансиз, таниқли бўлмаган рассомлар мўйқаламига мансуб асл санъат асарларини кўришингиз мумкин. Бу ерда кўплаб тамаддихона ва ресторанлар жойлашган. Сайилгоҳдан сиз қўлда ясалган турли ашёларни, билагузук ва бошқа кўплаб буюмларни харид қилишингиз мумкин".\nБундан ташқари, Ўзбекистон жозибадорлигининг яна бир жиҳатини муаллиф замонавий меъморчилик, деб ҳисоблайди. Шу ўринда нашр 1966 йилда Тошкентда содир бўлган зилзиладан сўнг шаҳарни қайта тиклаш борасида амалга оширилган кенг кўламли ишлар ҳақида тўхталади. Мамлакатда биринчи рамзий бино ҳозирги "Ўзбекистон" меҳмонхонаси бўлгани айтилади.\nЖурналист шунингдек, ўз ўқувчиларига Самарқанд шаҳрининг гўзаллиги ҳақида ҳикоя қилади. "Сиз қадимий Римга тенгдош бўлган ушбу шаҳарга албатта боришингиз керак, — деб ёзади у. — Шаҳар бир неча бор вайрон этилган, бироқ кул ичида қайта жон битган қақнус каби ҳамиша қайта тикланаверган. Эрамиздан олдинги 700 йилларда асос солинган Самарқанд бир неча бор турли салтанатларнинг пойтахти бўлган".\n© Commons.wikimedia / Patrickringgenberg\nМирзиёев Хива ва Хоразмга келадиган туристлар сонини 2 бараварга оширмоқчи\nДунёда "очиқ осмон остидаги музей" номи билан машҳур Хиванинг латофати ҳақида сўз юритиб, муаллиф ўз ўқувчиларини бу ерда ҳақиқий шарқона эртакнинг гувоҳи бўлишларига — ажойиб жинкўчалар, миноралар ва фавқулодда гўзал гумбазли обидалар сари етаклашига ишонтиради. А.Бускардинининг фикрича, Хивада бўлган шоир ва файласуфлар уни "дунёнинг саккизинчи мўъжизаси" деб аташган экан.\nМақолада шунингдек, Ўзбекистоннинг кўҳна гўшаларидан яна бири — Амударёнинг ўнг соҳилида жойлашган Термиз шаҳри ҳақида маълумот берилади. Шаҳарнинг бутун инсоният тарихи давомида мавжуд бўлгани ҳақида ҳозирги Термиз атрофида топилаётган турли маданиятлар қолдиқлари акс этган қадимий ашёлар гувоҳлик бериши таъкидланади.\nЎз хулосаларини якунлар экан, Ўзбекистонга боришга чорловнинг сўнгги — ўнинчи сабабини муаллиф мамлакатдаги қулай ва арзон турмуш кечириш имконияти деб атайди.


Uber таомлар етказишдан илк бор такси хизматидан кўра кўпроқ фойда олди\n08:16 / 08.08.2020\nUber компанияси чорак бўйича таомлар етказишдан илк бор такси хизматидан кўра кўпроқ тушум олди. Компаниянинг йўловчилар ташишдан чорак бўйича олган тушуми 3,05 млрд долларни, таомлар етказишдан олган тушуми эса 6,96 млрд долларни ташкил қилган. Бундай рақамлар компаниянинг 2-чорак бўйича ҳисоботида келтирилган.\nКомпания соф зарарни 66 фоизга, яъни 1,8 млрд долларгача қисқартира олган. 2019 йил 2-чорагида бу кўрсаткич 5,24 млрд долларни ташкил қилган.\nКомпаниянинг йўловчиларни ташиш бизнесидан олган тушуми 75 фоизга қисқариб, 3,05 млрд долларни ташкил қилган. Бир йил аввал бу кўрсаткич 12,188 млрд долларга етган эди.\nUber’нинг таомлар етказишдан олган тушуми такси хизматидан олган тушумидан 2 марта кўпроқни - 6,96 млрд долларни ташкил қилган. Бу кўрсаткич 2019 йилдагига нисбатан 206 фоиз кўпроқни ташкил қилган: компания ўшанда таомлар етказишдан 3,38 млрд доллар олган.\n“Коронавирус пандемияси таомлар етказишни люкс тоифадан оддий маиший хизматлар тоифасига айлантирди”, деб изоҳ берган компания бош директори Доро Ҳусравшоҳий.\nУнинг таъкидлашича, компаниянинг такси бизнеси дунёнинг турли қисмларида турлича пасайган: 2-чоракда АҚШда таксида ташувлар сони йил ҳисобида 50-85 фоизга, Европанинг етакчи бозорлари, жумладан, Франция, Испания ва Германияда 35 фоизгагина камайган.\nКомпания зарарларни қисқартириш учун 2020 йил майида 6700 ходимини ишдан бўшатишга мажбур бўлган ва 45 та офисини ёпишини эълон қилган.


Ўзбекистон Россияга узум экспорти бўйича Молдовани ортда қолдириб, Туркия кўрсаткичларига етиб олмоқда • EastFruit\nБош саҳифа › Янгиликлар › Ўзбекистон Россияга узум экспорти бўйича Молдовани ортда қолдириб, Туркия кўрсаткичларига етиб олмоқда\nЎзбекистон Россияга узум экспорти бўйича Молдовани ортда қолдириб, Туркия кўрсаткичларига етиб олмоқда\nМуаллиф: EastFruit 19 Фев 22 18 Фев 22 056\nEastFruit таҳлилчиларининг хабарига кўра, 2021 йили Ўзбекистон Россия бозорига рекорд ҳажмда узум экспорт қилди ва бу Ўзбекистонга мазкур бозорда ўз позициясини сезиларли даражада мустаҳкамлаш имконини берди. Бироқ, ушбу муваффақият билан бирга узумнинг экспорт нархлари рекорд даражада пасайиши ҳам кузатилди. Бироқ, бу хусусда қуйида батафсилроқ тўхталамиз.\nЭкспорт кўрсаткичларига қайтадиган бўлсак, 2021 йил охирига келиб, Ўзбекистон Россияга 106 минг тонна хўраки узум экспорт қилган, бу ўтган йилга нисбатан бирданига 66 фоиз ёки 42,1 минг тоннага кўпдир. Сўнгги беш йилда Ўзбекистондан Россияга узум экспорти ҳажми 4,3 баробар ошган.\nРоссия бозорига хўраки узум экспортининг ўртача йиллик ўсиш суръати бўйича Ўзбекистон Топ-5 етказиб берувчилар орасида яққол етакчи бўлди. Топ-10 таликка экспортни тезроқ оширган Эрон ва Тожикистон ҳам кирди. Тўғри, бу мамлакатлардан етказиб бериш ҳажми ҳозирча Ўзбекистонникидан анча паст. Бундан ташқари, узум етказиб бериш бўйича етакчилигича қолган Туркия экспорти Ўзбекистон экспортидан бироз камроқ даражадаги тезлик билан ўсганини қайд этиш жоиз. Россияга экспорт ҳажми ўсишининг юқори суръатлари билан етакчилар орасида Миср ҳам яққол ажралиб турди.\nРоссияга узум экспорти ҳажмини камайтириш тенденциясига эга бўлган етакчилар орасида ягона мамлакат Молдовадир. Ўрта ҳисобда, сўнгги беш йил ичида Молдова ҳар йили узум экспортини 4 фоизга ёки 1,4 минг тоннага қисқартирди. Шундай қилиб, 2021 йилда Россияга узум етказиб бериш бўйича етакчи ўнталик қуйидагича кўриниш касб этди: Туркия, Ўзбекистон, Молдова, Ҳиндистон, Миср, Эрон, Чили, Перу, Тожикистон ва Жанубий Африка.\nЭнди Ўзбекистонда етиштирилган хўраки узум нархларига қайтсак. Бир неча бор ёзганимиздек, фаол экспорт мавсумида Ўзбекистондаги узум нархи рекорд даражада пастлаб кетди, Россия бозорлари эса Ўзбекистондан келтирилган арзон узум билан тўлиб-тошди. Табиийки, мазкур ҳолат фермерлар даромади камайишига олиб келади. Бунинг сабаблари ҳақида эса биз “Ўзбекистон узум навларининг рейтинги – тармоқ учун берилган баҳо” сарлавҳали мақолада батафсил ёзган эдик. Айни пайтда экспертларимизнинг хабарига кўра, мамлакатда узумзорлар майдонларини фаол кенгайтириш ишлари давом этмоқда ва худди аввалгидек, эскирган ҳамда оммабоп навлар экилмоқда.\nАгар Ўзбекистонда узумнинг нав таркибини янгилаш ва етиштирилган маҳсулот сифатини ошириш бўйича саъй-ҳаракатлар зудлик билан бошланмаса, шунингдек, узумни сақлаш инфратузилмаси яратилмаса, афсуски, унинг нархи бундан кейин ҳам тушиб кетиши мумкин.\nЭнг қизиғи, қишда узум экспорти бўйича минтақада етакчи бўлган Ўзбекистон унинг чакана нархлари бўйича ҳам етакчилик қилмоқда. Яъни, ўзбекистонлик истеъмолчилар қишда узум учун жуда юқори нарх тўлашга мажбур бўлмоқда, чунки, узум етиштириш ва сақлаш технологиялари ушбу мева фаол етиштириладиган мавсумдан ташқари пайтда ҳам аҳолини таъминлаш учун етарли даражада ишлаб чиқилмаган. Бу эса Ўзбекистон узум бозорида ҳали кўплаб бўш нишалар борлигини ва даромадни ошириш учун ажойиб имкониятлар мавжудлигини англатади.


ЎзА - Афғонистон-Ўзбекистон-Қозоғистон-Хитой биринчи контейнер поезди йўлга тушди\n14.09.2019 Чоп этиш версияси\nАфғонистон-Ўзбекистон-Қозоғистон-Хитой биринчи контейнер поезди йўлга тушди\nЖорий йил 11 сентябрь куни Кобул шаҳридаги “Арг” саройида Афғонистондан Хитойга Ўзбекистон ва Қозоғистон ҳудудлари орқали биринчи контейнер поезди йўлга қўйилиши муносабати билан тантанали тадбир бўлиб ўтди, деб хабар бермоқда Ўзбекистон Ташқи ишлар вазирлиги ахборот хизмати. Унда Афғонистон Ислом Республикаси Президенти Муҳаммад Ашраф Ғани, ҳукумат аъзолари, парламентнинг иккала палатаси депутатлари, Афғонистоннинг ижтимоий-сиёсий ва ишбилармон доиралари, шунингдек, дипломатик корпус вакиллари иштирок этишган.\nЎзбекистон элчихонаси маълумотига кўра, Афғонистон транспорт вазири Яма Яри мамлакатда транспорт коридорларини ривожлантириш ва афғон маҳсулотларини Хитойга экспорт қилиш режалари тўғрисида сўзлади. У Ҳайратон портидан Хитойга 41 вагонлик биринчи контейнер поездининг муваффақиятли юборилишини олқишлади. Вазирнинг таъкидлашича, темир йўл транспортининг йўлга қўйилиши Афғонистон экспортини бир неча маротаба кўпайтиради ва шу билан бирга товарларни ташиш ва етказиб бериш вақтини камайтиради.\nАфғонистон Президенти Муҳаммад Ашраф Ғани ўз нутқида иштирокчилар эътиборини Афғонистон ўзининг ноёб географик жойлашуви туфайли Марказий ва Жанубий Осиё минтақалари ўртасида боғловчи бўғин эканлигига қаратди. “Бугун Афғонистон учун тарихий кун, у экспортга йўналтирилган иқтисодиётни ривожлантириш йўлига ўтмоқда”, – деди Афғонистон раҳбари.\nМуҳаммад Ашраф Ғани Ўзбекистоннинг минтақадаги юклар транзити, транспорт ва коммуникация йўналишларини ривожлантиришдаги саъй-ҳаракатларини юқори баҳолади ва Афғонистон юкларининг Хитойга транзит қилинишига кўмаклашгани учун республика раҳбариятига алоҳида миннатдорчилик билдирди. “Мен қадрдон дўстим Президент Шавкат Мирзиёевга Афғонистонни тиклаш ва ривожлантириш йўлида мамлакатимиз халқи ва ҳукуматига кўрсатаётган ёрдам учун самимий миннатдорчилик билдирмоқчиман”, - деди Ашраф Ғани.\n2019 йил 12 сентябрь куни Кобул политехника университетида “Афғонистоннинг минтақавий транзит маркази сифатидаги ўрни” мавзусидаги конференция ўтказилди. Унда Афғонистоннинг ижтимоий-сиёсий ва ишбилармон доиралари, шунингдек, дипломатик корпус вакиллари иштирок этди.


Пеллегрини: Биз “Челси”га қарши ўйинларда ҳар доим устунлик қиламиз\n08:15 / 17.08.2015\n“Манчестер Сити” бош мураббийи Мануэль Пеллегрини АПЛнинг 2-тури доирасида “Челси” устидан 3:0 ҳисобида қозонилган ғалабани изоҳлаб ўтди.\n“Бугун мени энг кўп қувонтирган иккита нарса бўлди. Биринчидан, биз учта тўп киритдик. Биринчи таймда биз яхши ҳаракат қилдик, фақат Беговичнинг ўйини кўпроқ гол уришимизга имкон қолдирмади. Иккинчидан, гол ўтказиб юбормаслик муҳим эди. Биз мавсумни энди бошламоқдамиз, лекин ўйинни керагидай бошлаш зарур. Иккита ғалаба, улардан бири амалдаги чемпион устидан қозонилди”.\n“Биз “Челси”га қарши ўйинларда ҳар доим устунлик қиламиз, – сўзида давом этди мутахассис. – Ўтган мавсум дуранг ўйнагандик, ундан ҳам олдинроқ мағлубиятга учраган эдик, лекин ўйин жиҳатдан ҳар доим устунлик қиламиз. Бугун биз бекаму-кўст ўйин кўрсатдик”.


Qalampir.uz - Пўлат Саидқосимовнинг аҳволи ҳақида маълумот берилди\n14:29, 17.01.2019 Кино\nҚўқон шаҳар шошилинч тиббий ёрдам шифохонаси хирурглари томонидан кўрикдан ўтказилиб, беморда “Ўткир ичак тутилиши” ташхиси қўйилган эди.\nАввалроқ, жорий йилнинг 15 январь куни Ўзбекистон халқ артисти Пўлат Саидқосимовнинг Фарғона тўсатдан тоби қочиб, шифохонага тушгани, сўнг Республика шошилинч тиббий ёрдами илмий марказига олиб келингани ҳақида хабар берган эдик.\nQALAMPIR.UZ ўз манбаларига таяниб аниқлаган маълумотларга қараганда, Ўзбекистон халқ артисти Пўлат Саидқосимов кеча, 16 январь куни Республика шошилинч тиббий ёрдами илмий маркази бош директори тиббиёт фанлари доктори, профессор Абдуҳаким Ходжибоев бошчилигидаги шифокорлар томонидан операция қилинган. Жарроҳлик амалиёти 6 соат давом этган.\nСўнгги маълумотларга қараганда, Пўлат Саидқосимов шифохонанинг Жонлантириш бўлимида қолмоқда. Шикофорлар унинг аҳволи оғирлигини айтган.\nЭслатиб ўтамиз, актёрга Қўқон шаҳар шошилинч тиббий ёрдам шифохонаси хирурглари томонидан кўрикдан ўтказилиб, беморда “Ўткир ичак тутилиши” ташхиси қўйилган эди.\nМаълумот ўрнида, Ўзбекистон халқ артисти Пўлат Саидқосимов 1931 йилнинг 8 октябрида Тошкентда таваллуд топган.\n87 ёшли актёр кўп йиллар Ўзбек миллий академик драма театрида фаолият олиб борган.\nУ актёрлик фаолиятини 1953 йилда фильмларда суратга тушишдан бошлаган. 1954-57 йилларда Самарқанд мусиқали драма театрида ишлаган. 1957 йилдан Ўзбек миллий академик драма театри жамоси сафига қўшилган.\nТомошабинлар уни “Шайтанат”, “Оловли йўллар”, “Анора”, “Чол ва набира”, “Қовун” каби фильмлари ва театр саҳнасидаги “Келинлар қўзғалони” спектакли орқали яхши танийди.\nЖисмоний тарбия ва спорт университетига халқаро тренер ва ўқитувчилар жалб этилади\nМиллий гвардия спорт мактабига қабул қилиш тартиби белгиланди\nПўлат Саидқосимов қачон, қаерга дафн этилиши маълум қилинди\n09:30, 19.01.2019 15 584\nПўлат Саидқосимов 87 ёшида вафот этди\n15:33, 18.01.2019 16 953\nПўлат Саидқосимов оғир аҳволда шифохонага тушди\n10:39, 17.01.2019 11 331\n18:55, 14.12.2016 16 479


Soh.uz - Маҳалла - обод Ватаннинг пойдевори\nМаҳалла - обод Ватаннинг пойдевори\n2019-10-26 23:45:28 753\nМаҳалла қадимдан тарбия ўчоғи, одамларнинг тотувлик ва ҳамжиҳатлик асосида турмуш кечиришини таъминловчи гўша ҳисобланган. Катта ҳаётий тажрибага эга кексалар маҳалладаги барча ишларга, маросиму тўйларга бош-қош бўлган, йўл-йўриқ кўрсатган, маслаҳат берган. Ҳар бир оила, ҳар бир кишининг одоб-ахлоқи, юриш-туриши маҳалла катталари томонидан назорат қилинган. Бинобарин, маҳалла мазмун-моҳиятига кўра, халқимизнинг миллий қадриятлари, урф-одат ва анъаналари улуғланадиган ўзига хос тарбия ва маънавият бешиги ҳисобланади.\nКейинги йилларда маҳалланинг жамиятдаги, инсонлар ҳаётидаги ўрни ва нуфузи янада ортмоқда. Буни Фарғона вилояти Сух тумани маҳаллаларида аҳоли фаровонлигини ошириш, маънавиятини юксалтириш, маънавий муҳит барқарорлигини мустаҳкамлаш борасида олиб борилаётган ишлар мисолида ҳам кўриш мумкин.\n– Туманимиздаги 27 маҳалла фуқаролар йиғинида 80 мингга яқин аҳоли истиқомат қилади, – дейди туман ҳокими ўринбосари, хотин-қизлар қўмитаси раиси Очахон Тўхтабоева. – Маънавий-маърифий ишлар самарадорлигини ошириш, маънавий муҳит барқарорлигини мустаҳкамлаш, ёшлар тарбияси борасида салмоқли ишлар қилинмоқда. Айниқса, Сариканда, Сарибозорча, Ҳушёр, Мулгон, Чумоқча, Ҳазрати Али сингари маҳаллаларимизда ишлар намунали йўлга қўйилган.\nМаҳалла фуқаролар йиғинлари қошида фаолият олиб бораётган яраштириш, хотин-қизлар билан ишлаш комиссиялари, “Қайноналар кенгаши”, “Ота-оналар университети”, “Қизларжон” клуби каби қатор жамоат тузилмалари томонидан туман ҳокимлиги, ички ишлар, халқ таълими, хотин-қизлар қўмитаси, тиббиёт бирлашмаси, Ёшлар иттифоқи, Маънавият-маърифат маркази, ФҲДЁ бўлимлари мутахассислари, шунингдек, катта ҳаётий тажрибага эга нуронийлар, ибратли ҳаёт йўлини босиб ўтган меҳнат фахрийлари иштирокида ўтказилаётган учрашувлар, давра суҳбатлари яхши самара бермоқда.\nАйниқса, маҳаллаларда тўй-ҳашамларни тартибга солиш, фуқаролар йиғини ҳудудини ободонлаштириш, аҳолини қийнаётган муаммо ва камчиликларни аниқлаб, уларнинг ечимини амалга ошириш, ижтимоий кўмакка мўҳтож, кўп болали оилалар, боқувчисини йўқотган инсонларни ҳар томонлама қўллаб-қувватлаш, уларга моддий ва маънавий томондан ёрдам кўрсатиш, маҳаллаларда тинчлик ва осойишталикни мунтазам таъминлаш мақсадида мутасаддий идора ва ташкилотлар билан ҳамкорликни йўлга қўйиш каби ишлар самарали олиб борилаётир. Қайд қилиш лозимки, бевосита туман ҳокими бошчилигида ҳар бир маҳалла фуқаролар йиғини кесимида оммавий сайёр қабуллар мунтазам ўтказилиб борилади ва ташкилланаётган сайёр қабуллар ўзининг самарасини бераётир. - "Бизнинг маҳалла тумандаги ҳудуд жиҳатидан ҳам, аҳоли сони жиҳатидан ҳам катта маҳалла ҳисобланади. Ўтган йили "Обод қишлоқ" давлат дастури доирасида маҳалламизда кенг миқёсли ободончилик ишлари амалга оширилди. Ушбу давлат дастури самараси ўлароқ, маҳалламизда аҳолини қийнаётган муаммо ва камчиликлар бартараф этилди. Лекин маҳалла ўзининг маъмурий биносига эга эмас эди ва бу таклифни Қалъа маҳалла аҳли туманимиз ҳокимига баён этган эдилар. Эътибор ва ғамхўрлик боис, бугун маҳалламизда тўй, биз ҳам энди янги замонавий бинода фаолият юритамиз", - дейди биз билан сўҳбатда Қалъа маҳалла фуқаролар йиғини котиби Баҳодур Мирзожонов.\nБевосита Президентимизнинг эътибор ва ғамхўрлиги доирасида Ўзбекистонда маҳаллалар, яъни ўзини ўзи бошқариш органлари фаолияти такомиллашиб борилмоқда. Соҳада амалга оширилаётган ислоҳотлар аҳоли турмуш даражасини ошириш ва маҳаллани чинакамига тарбия ўчоғига айланишига асосий омил бўлиб хизмат қилмоқда. Кеча Қалъа маҳалла фуқаролар йиғини маъмурий биносининг очилиш маросимида сўз олганлар юқорида келтирилган фикрлар ҳақида гапириб, маҳалла институти Ўзбекистонда ўзига хос фуқароларни ўзини ўзи бошқариш органи эканлигини таъкидлаб ўтишди. -"Янги 2020 йилда кўпгина маҳаллаларимизда шундай янги замонавий биноларнинг қурилиши режалаштирилган. Мақсадимиз халқимизга муносиб шарт-шароиталрни яратиб беришдан иборат. Зеро ҳар бир фуқаро агар муаммо пайдо бўлиб қолса, биринчи бўлиб маҳалла раисгиа мурожаат қилади", - деди ўз сўзида туман ҳокими Фаррух Усаров. Тақдимот маросимида ФЎЎБОФМ вилоят Кенгаши намоёндалари, ҳуқуқ-тартибот органлари ходимлари, Қалъа маҳалласида яшовчи фуқаролар ва кенг жамоатчилик иштирок этишди. Яхши ниятлар билан маҳалла раисига янги бинонинг рамзий калити топширилди. ФЎЎБОФМ вилоят Кенгаши томонидан ҳам маҳалла фуқаролар йиғинига компьютер жамланмаси совға қилинди.\nЭндиликда яхши ниятлар билан Қалъа маҳалла фуқаролар йиғини мутасаддийлари ҳам янги, замонавий бинода халқ фаровонлиги йўлида ўз фаолиятларини давом эттиришади. Қуриб берилган янги бино маҳалла фуқаролар йиғини ходимларига янгидан янги куч ва ғайрат бағишлаши айни ҳақиқат.


Шотландия ўзига керагидан икки баробар кўп энергияни шамолдан олди — Minbar\nШотландия ўзига керагидан икки баробар кўп энергияни шамолдан олди\n12 авг 15:33 2 дақиқада ўқийсиз Янгиликлар\nШотландия ўзига керагидан икки баробар кўп шамол энергиясини ишлаб чиқарди. Ортиқча электр энергиясини Буюк Британиянинг бошқа ҳудудларига йўналтириш режалаштирилаяпти. Бу бутун мамлакатда декарбонизация режаси тезроқ амалга ошиши, мамлакат муқобил энергия турларидан фойдаланишга муддатдан аввал ўтишига ёрдам беради.\nШотландия – шамол энергиясидан фойдаланиш бўйича дунёдаги энг илғор давлатлардан бири.\nEngadget маълумот беришича, январ-июн ойларида маҳаллий шамол электр станциялари 9,8 млн МВт*соатдан кўпроқ электр энергиясини ишлаб чиқарган. Бу 4,47 млн.та уйнинг электр энергиясига бўлган эҳтиёжини қондириш учун етарли, ҳолбуки Шотландиядаги уйлар сони бундан икки баробар кам.\nШотландия ҳукумати 2050 йилга бориб қазиб олинадиган энергия манбаларидан воз кечишни режалаштирмоқда. Янги рақамлар ушбу минтақанинг муқобил энергия манбаларидан фойдаланишга тезроқ ўтишга тайёрлигини кўрсатмоқда.\nБунинг устига Шотландия ортиқча электр энергиясини сотиши, масалан шимолий Англиянинг катта қисмига етказиб бериши мумкин. Бу бутун Буюк Британияга яқинда эълон қилган мақсадига тезроқ етиш имконини беради, мамлакат аср ўрталарига бориб углеродсиз иқтисодиётга ўтишни кўзлаяпти.\nАлбатта, Шотландия қулай географик жойлашуви ва рельефининг ўзига хослиги туфайли шундай натижага эришди. Кучли шамоллар ва бепоён қирғоқлар энергия ишлаб чиқаришни осонлаштиради. Бундан ташқари минтақа аҳолиси нисбатан кам.\nШунга қарамай шотланд тажрибаси тикланадиган энергия манбаларининг кўлами яқин-яқинларгача ҳам тасаввур қилиб бўлмаган даражада кенгайиши мумкинлигини кўрсатади.\nЭнергиядан самаралироқ фойдаланиш учун уни сақлаш тизимлари зарур. Шотландия аллақачон Буюк Британиядаги энг йирик аккумуляторни қуришни режалаштирмоқда, унда 214 та шамол двигателида ишлаб чиқарилган энергия сақланади.


Хонадонимиздаги реклама вируси – Jurnalist\nR S2019-12-06T12:36:06+00:006 Dekabr, 2019|Умумий янгиликлар|\nРеклама ҳам вируснинг бир турига ўхшайди, у исталган буюм ва тилдан-тилга кўчиш йўли билан ҳар бир хонадонга кириб бормоқда. Уй жиҳозларида, уни ишлаб чиқарган компаниянинг логотипи жой олган — бу эса замондошларимиз учун оддий ҳол.\nЯхши биламизки, асосий реклама телевидение орқали эфирга узатилади ва бу бошқа реклама воситаларига қараганда катта натижа беради. Шу боис рекламаларга катта ҳақ тўланади. Бу касб билан шуғулланувчилар ҳам ишбилармон одамлар сафидан жой олиши ҳеч биримизга сир эмас. Лекин бугунги рекламаларнинг аҳволи қай даражада? У бизга фақат маҳсулотларни реклама қиляптими? Рекламаларнинг савиясига ким масъул?\nБу саволларга жавоб излашдан аввал бир ҳаётий воқеани келтириб ўтиш ўринли бўлар. Халқимиз серфарзанд ҳамда бир дастурхон бошида йиғилишни яхши кўради. Худди шундай, бир дастурхон бошида йиғилган қариндош-уруғлар телевизор кўриб, чой ҳўплаб ўтирса, ғалати реклама бошланиб қолади. Аммо бу рекламани кимдир тушунади, кимдир тушунмайди. Ўша алпозда янги куёвда савол пайдо бўлди, «бу ниманинг рекламаси?» Билганлар миқ этмайди, билмаганлар эса саволга жўр бўлди. Келинчак эрини туртиш билан банд, куёв бўлса, саволни такрорлашни тўхтатмайди. Жавобни билганлар гапни бошқа тарафга буриб, бундай хижолатпазликни тезроқ бартараф этиш билан овора. Ҳеч кимдан садо чиқмагач, қизиқувчан куёв ҳам ён бериб, гурунг бошқа йўналишда давом этади. Аммо келин-куёв ёлғиз қолгач келин турмуш ўртоғидан роса ранжийди. «Уятга қўйдингиз? Шунақаям юзсиз бўласизми? Сиздан кутмагандим…» деган маломатларни эрининг бошидан ёғдиради. Турмушнинг паст-баландини энди кўра бошлаган эр бўлса, нима ҳақида гап бораётганини шунда ҳам тўлиқ фаҳмламаган. Чунки рекламаси қойилмақом қилиб ишланган бу товар, фақат аёлларга тегишли буюм бўлиб, унинг номини нафақат телевидение, балки ҳаётда ҳам хотин эрига айтолмайди.\nБу шу кунларда бўлган воқеа, ҳеч қандай ёлғон қўшишга ҳам зарурат туғилмади, фақат олиб ташланган жойлари бўлиши мумкин.\nШу қадар ибо-ҳаёли халқ эканмиз, нега телевизоримиз бизга маъқул келмаган «олабужи»ларни эфирга узатаверади.\nМасалан: «Snickers» номли шоколаднинг рекламасини кўрган одам, шоколад ейишга қизиқишини билмадим-у, аммо ҳаёсиз қизлар рақс тушаётган дискотекаларга, албатта, қизиқиб қолади, «Colgate» тиш пастаси эса ўпишиш учун тишингни ювиб юр, деган маъно беради, «RC Cola» бўлса, ярим яланғоч кадрлар билан суғорилган. Энг даҳшатлиси, фақат бир жинс вакилларига тегишли бўлган «Kotex»нинг рекламаси бўлиб, унинг эфирга узатилишининг ўзиёқ, бизнинг на миллийлигимизга на урф-одатларимизга тўғри келади.\nСизда, бу рекламаларни томошабинга тақдим этаётган каналларнинг номини келтириб ўтинг, деган савол туғилиши табиий, аммо бу қусурдан холи каналларимиз қолмади ҳисоб.\n«Реклама тўғрисида»ги Қонуннинг 7-моддасида «фақат вояга етганларга мўлжалланган ёки вояга етмаганларнинг олиши ёхуд истеъмол қилиши тақиқланган маҳсулотни вояга етмаганлар истеъмол қилаётган ёки ундан фойдаланаётган тасвир туширилган реклама»лар тақиқланиши айтиб ўтилган. Аммо аксарият рекламаларимиз ва уларни ишлаб чиқариб, эфирга узатаётган шахслар бу қонундан кўз юмаётир.\nТўғри, «онангни отангга бепардоз кўрсатма», деганлар, бироқ бу иборанинг юқоридаги рекламаларга заррача алоқаси йўқ.\nЭнг кулгили тарафи шундаки, биз назарда тутган рекламалардан сўнг бошланадиган кинодан аввал, «фильмда тамаки ва алкоголь маҳсулотлари истеъмоли акс этган саҳналар ҳамда тасвирлар бўлиши мумкин. Унутманг, тамаки ва алкоголь маҳсулотлари умрингиз заволидир» деган ёзув чиқиб келади. Аслида бу титрни ўзгартириб, яъни «бу реклама кадрларидаги беҳаёлик маънавиятингизни бузади» деб юқоридаги рекламалардан олдин ёзиб қўйиш ўринли бўларди.\nХуллас, бу мавзуга биринчи марта мурожаат этилгани йўқ, телевидениеда узатилаётган бачкана кўрсатувлар-у, беҳаё кадрлар қайта-қайта танқид остига олинса-да, масъулларимиз «ит ҳурар, ўтади карвонлар» дегандек, яна ўз «йўл»ларидан оғишмай давом этмоқда.\nТаклиф: биламизки, юртимизда тасвирга олинаётган кинолар, «Ўзбеккино» тарафидан роса ҳижжалаб ўтказилади ва фильм ўша жараёнда анчагина кадрларидан маҳрум бўлади. Балки энди рекламаларимиз учун ҳам «ўзбекреклама» деган ташкилот тузиш керакдир. Агар, «ўзбекреклама»ни тузсак, бунинг жамиятга фойдаси тегса, тегадики, бироқ ҳеч қачон юзимизни ерга қаратмайди, назаримда…\nIyul 2020 (10)


ДУНЁ АЛПЛАРИ ТЕРМИЗДА КУРАШАДИ - Ўзбекистон овози газетаси\nДУНЁ АЛПЛАРИ ТЕРМИЗДА КУРАШАДИ\nШу йилнинг 18-19 май кунлари Термиз шаҳрида кураш бўйича Ўзбекистон Республикаси Президенти соврини учун Ал Ҳаким ат-Термизий хотирасига бағишланган XI халқаро турнир бўлиб ўтади.\nАйни кунларда катта спорт байрамига қизғин тайёргарлик кўрилмоқда. Мусобақа ўн минг томошабинга мўлжалланган «Сурхон» спорт мажмуида ўтказилади. Беллашувлар учун овоз кучайтиргич қурилмалар, катта ва кичик таблолар ҳозирланмоқда, «Ахборот маркази» ташкил этилди. Маҳаллий ва хорижий журналистлар тўғридан-тўғри дунёнинг исталган нуқтасига маълумот узатиш имкониятига эга.\n— Яқинда бир гуруҳ хорижлик мутахассислар тайёргарлик ишлари билан яқиндан танишди, — дейди халқаро турнир матбуот хизмати координатори Жамшид Намозов. — Меҳмонларни кутиб олиш, меҳмонхоналар, транспорт, хавфсизлик масалалари, овқатланиш, маданий-маърифий тадбирлар режаси ишлаб чиқилган. Ободонлаштириш ишлари авжида. Кўчаларда анвойи гуллар экилган, мусобақаларга оид катта-кичик панно ва баннерлар барчани байрамга чорлаётгандек.\nМусобақага Польша, Ироқ, Грузия, Эрон, Туркия, Жанубий Корея, Греция, Ҳиндистон, Бразилия, Боливия, Конго каби ўттиздан ошиқ давлатдан бир юз эллик нафарга яқин полвон, мураббий, ҳакам ва оммавий ахборот воситалари ходимлари иштирок этиши кутилмоқда. Шунингдек, ушбу мусобақани шу йилнинг июль ойида Жанубий Кореянинг Инчеон шаҳрида ёпиқ спорт иншоотларида ўтадиган Осиё ўйинлари ташкилий қўмитаси аъзоларидан иборат махсус делегация ҳам кузатиб боради.\nКураш байрами арафасида Халқаро кураш ассоциациясининг Ижроқўми йиғилишини ўтказиш режалаштирилган.\nХалқаро турнир 18 май куни бошланади. Дастлаб, мусобақада аёллар ва эркаклар уч вазн тоифасида гиламга чиқадилар. Сўнгра 19 майда Ўзбекистон Республикаси Президенти соврини учун нуфузли турнирнинг мутлақ ғолиб ва совриндорлари номи аниқланади.\nИштирокчи ва меҳмонлар Ал Ҳаким ат-Термизий зиёратгоҳида бўлишади. Марказий Осиёда ягона Термиз археология музейи ҳамда шаҳарнинг диққатга сазовор жойлари билан яқиндан танишадилар.\nФозил ҲАҚ ЙЎЛЧИ, афғонистонлик журналист:\n— Касб тақозоси билан Ўзбекистонга бешинчи марта келишим. Ўтган йиллар давомида кураш бўйича ўтказилган жаҳон чемпионати, Ал Ҳаким ат-Термизий хотирасига бағишланган халқаро турнирлар, Наврўз шодиёналари ва ёшлар ўртасида ташкил этилган «Баркамол авлод — 2011» спорт мусобақаларини афғонистонлик телетомошабинлар эътиборига ҳавола этгандик. Кураш байрами баҳонасида яна шу қутлуғ заминга ташриф буюрдик. Осмони мусаффо, юрти тинч, дастурхони тўкин элга барча-барчанинг ҳаваси келмоқда.\nКим ЭЛ ЖУНГ, Жанубий Корея Кураш федерацияси президенти:\n— Кураш қитъалараро шон-шуҳратга эришиб, миллионлаб ихлосмандларга олам-олам қувонч ва шодлик улашмоқда. Мен ҳам ҳаётимни курашсиз тасаввур қилолмайман. Уни ўрганиш, қўлланмалар яратиш борасида талай ишларни амалга оширдим. Ўтган даврда йигирмадан ортиқ турли халқаро мусобақада ҳакамлик қилганман. Курашни жаҳонга танитиш, довруғини дунёга таратишда полвонлар қатори биздан ҳам юксак масъулият талаб этилади. Шу боис халқаро мусобақа олдидан ҳакамлар малакасини ошириш, курашнинг қонун-қоидаларини чуқур ўрганишга бағишланган халқаро семинар ўтказишни мақсад қилганмиз.\nБугун кураш нафақат спорт тури сифатида дунёга чиқмоқда, балки у орқали юртингиз тарихига қизиқувчилар сони йил сайин ортмоқда. Ўн биринчи бор ташкил этилаётган бу галги мусобақа ҳам ҳар доимгидек қизиқарли, муросасиз ва кўтаринки руҳда ўтишига ишонаман!


БАЙРАМ БОЛАЛАРНИКИ ЭМАС...\nМадомики, гапни бошлаган эканмиз, шу аснода бир-иккита мулоҳазаларни ҳам келтириб ўтмасак бўлмас. Одатдагидек, йил охирлаш арафасида барча ўзгача бир кайфиятда бўлиб, яқин онларда гуёки содир бўлиши мумкин бўлган мўъжизани кутишади. Янги йил арчасини болажонларники деймизу, негадир шу куни улардан ҳам кўпроқ ўзимиз, яъни биз КАТТАЛАР манфаатдор бўламиз. Биргина Қорбобонинг совғасини ҳисобга олмаганда, қолган ҳамма нарса катталар учун: безатилган дастурхон, меҳмонлар, янги кийим, ҳаттоки тайёргарлик ташвишлари ҳам… Келинг, аслида янги йил байрамини нишонлаш керакми-йўқлиги ҳақидаги мулоҳазаларни бошқаларга қолдирайлик. Аммо кейинги пайтларда бу мантиқсиз хурсандчилик нархи ҳам жуда баландлаб кетяпти-да...\nҚАЙСИ МАҲСУЛОТЛАР ОШИШИ МУМКИН?\nГап шундаки, одатда ҳар доимги харид қиладиган нархимиздан янги йил арафасида биз сотиб оладиган маҳсулотларнинг нархи бироз кўтарилганини сезамиз. Нега? Фикримизча, кўпинча бунга харидорларнинг ўзлари сабабчи бўладилар. Янги йил арафасида ёппасига озиқ-овқат маҳсулотларига талаб ошиши муносабати билан нарх-наво ҳам осмону фалакка кўтарилади. Одатда, янги йил дастурхонининг энг қиммат маҳсулотлари гўшт, ичимликлар, мевалар ва ширинлик кабилар саналади. Ҳатто баъзи олибсотар, айнан ана шу озиқ-овқат маҳсулотлари билан савдо қиладиганлар эса янги йил байрами арафасида атайлаб нархларни оширишади. Умуман олганда, бу байрамдан энг кўп завқланадиганлар ҳам ўшалар бўлса керак аслида.\nОдатда юртимиз деҳқон бозорларида қишлоқ хўжалиги маҳсулотлари, полиз экинлари ва мевалар ҳар йили байрамолди ташкил этиладиган анъанавий ярмаркаларда анча арзон нархда сотилади. Бу ерда нархларнинг арзонлиги ва маҳсулотнинг юқори сифати аҳолининг байрамолди кайфиятини ҳам кўтаради. Бироқ ҳамма ҳам бу ярмаркалардан хабардор бўлавермайди ёки билсалар ҳам бозорга боришдан эринибми ёки бошқа сабаблар туфайли ўз уйи атрофидаги дўконларни афзал кўради. Бу ерда нарх-навонинг меъёри бўлса-ку хўп-хўп, аммо юқоридаги ҳолатларга тушган харидорларнинг бу кундаги аҳволини бир тасаввур қилиб кўринг-чи.\nОВҚАТЛАНИШ МАРОСИМИМИ Ё\nАйрим пухтароқ харидорлар эса байрамдан бир неча кун илгари дастурхон учун баъзи эскирмайдиган маҳсулотларни харид қилиб қўйишни маъқул кўрар эканлар. Балки уларнинг ҳам тутган йўли бир ҳисобдан тўғридир. Айримлар эса бу байрамни гуёки овқатланиш маросимига айлантириб юборишади, ўзи битта қорин, лекин минг хил нарса сотиб олишади. Тўғри, байрам дастурхони тўкин бўлгани яхшидир балки, аммо овқатланиш тартибига мутлақо хилоф равишда турли егуликларни пала-партиш истеъмол қилиш оқибатида ҳар хил касалликлар келиб чиқиши мумкин. Албатта бу кун бунақа нарсаларга аҳамият бермаймиз. Гуё кун бир кундек бутун бир ойлик маошимизни ҳам бир кеча учун сарфлаб юборамиз.\nТИББИЙ ХУЛОСА: БАЙРАМДАН КЕЙИН...\nМадина Туйчибоева, шифокор: Оила даврасида, тўкин-сочин дастурхон атрофида ўтириш инсоннинг кайфиятини кўтаради, албатта. Бироқ нотўғри овқатланиш ошқозон-ичак касалликларининг зўрайишига сабаб бўлиши мумкин. Байрамдан кейин, айниқса, ўт пуфаги ҳамда ошқозон ости бези яллиғланиши хуружлари кўп кузатилади. Чунки, ошқозон ости бези ёғли егуликлар ва пала-партиш овқатланишни ёқтирмайди. Таомдан заҳарланишга келсак, одатда бу 31 декабрдан кейин бошланади. Чунки орамизда Янги йил дастурхонидан сўнг қолган-қутган озиқ-овқат маҳсулотларини бир ҳафтагача еб тугатолмайдиганлар ҳам топилади.\nАмал қиладиганлар учун: ФОЙДАЛИ МАСЛАҲАТ\nДемак, ҳар қанча байрам бўлса-да, овқатланиш қоидаларини унутмаслик фақат ўзингиз учун фойдадир. Янги йил куни асосан тез ҳазм бўлувчи озиқ-овқатларни ейишга ҳаракат қилинг. Бунга, энг аввало, салат ва қайнатилган ёки эзилган таомлар киради. Узоқ ҳазм бўлувчи таомлар: қовурилган гўшт, тузланган, маринадланган, дудланган маҳсулотлардан эса ўзингизни тийганингиз маъқул.\nБайрамдан кейин байрамона юрак ишлаяптими?\nБайрамни алкоголсиз тасаввур қила олмайдиганлар анча-мунча. Бироқ спиртли ичимлик байрамдан олдин ҳам, кейин ҳам шу пайтгача ҳеч кимга фойда бермаган. Тўғри, биз ҳеч кимни ичманг, деб мажбур қилаётганимиз йўқ. Ҳар ким ўз ихтиёри билан ўзига керакли нарсани танлайди. Қолаверса, ичадиган билан ичмайдиган одамнинг гапи ҳеч қачон бир жойдан чиқмаган. Лекин, ҳамма нарса учун керак бўлган чиройли бир сўз бор, у ҳам бўлса - МЕЪЁР. Ана шу меъёрни сақлай билган одам ҳеч қачон ютқазмайди. Таклифимиз, хурмачага сиққунича ичинг, ичувчилар, ундан тошиб чиққанидан эса Худо асрасин.\nБекзод Омонов, шифокор: Европада «байрамона юрак» деган атама ишлатилади, бу айнан Янги йил байрамидан кейин юракнинг хасталанишига нисбатан қўлланиладиган иборадир. Кузатишларга кўра, ҳар йили одатда, 1 январда ортиқча алкоголь истеъмоли туфайли миокард инфаркти, юрак оғриғи, аритмия хуружлари билан жуда кўп беморлар шифокорга мурожаат қиладилар. Шунингдек, спиртли ичимлик жигар ва ошқозон ости бези, хафақон ва бошқа ички аъзоларда пайдо бўлган турли муаммолар учун ҳам жуда катта зарбадир. Бундай ичимлик қанчалик ўткир бўлса, организмга зарари ҳам шунчалик катта.\nКўпгина фалокатлар ичкилик туфайли содир бўлган. Агар бутун дунёдаги шифохоналарда тадқиқот ўтказилиб натижалари жаҳон жамоатчилигига эълон қилинса, аниқки, ичкилик тўғрисида тасвирлаб бўлмас даражадаги даҳшатли бир манзара: номи йўқ рақамлар ўртага чиққан бўлар эди. Мутахассис изоҳига қараганда, бу рақамлар айнан ҳар байрамнинг эртаси куни янада кўпайишини англаш қийин эмас. Жимжимадор қадаҳларга қуйилаётган шайтон сувини соғлик учун кўтараётганлар эса ўз соғликлари ҳақида яна бир бор ўйлаб кўрсалар, ёмон бўлмасди.\nХулоса ҳар кимнинг ўзига ҳавола.\n« Исроилда нима учун рак-саратон хасталиги йўқ?\tНосвой нима? »


Абдуллаев Фарход » ЎЗБЕК МИЛЛИЙ АКАДЕМИК ДРАМА ТЕАТРИ\n» Актёр » Абдуллаев Фарход\nМуаллиф: Admin да 07 ноябрь, Бўлим: Актёр, кўришди 5168\nЎзбекистон Республикасида хизмат кўрсатган артист Абдуллаев Фарход Бадалович 1957 йил Қашқадарё вилояти Яккабоғ туманида туғилган.\n1975-1980 йилларда Тошкент театр ва рассомлик санъати институти талабаси.\n1980-1984 йилларда Ўзбек Давлат драма театри суфлёри.\n1984-1997 йилларда Ўзбек Давлат драма театри актёри.\n1997 йилдан Ўзбек Миллий Академик драма театри актёри.\nАбдуллаев Фарход 2002 йили "Ўзбекистонда хизмат кўрсатган артист” фахрий унвонлари билан мукофотланган.\nАбдуллаев Фарход 1997 йилдан буён Ўзбек Миллий академик драма театрида фаолият кўрсатиб келмоқда. Миллий театр саҳнасида С.Аҳмаднинг "Келинлар қўзголони”да Йигит, "Фармонбиби аразлади”да Тўхта, "Туйлар муборак”да Йигит, "Отасини кизи”да Бахтиёр, "Бир кошона сирлари”да Бизнесмен, "Қаллик ўйин”да Таманно, "Кундусиз кечалар”да Девона, "Уч кунлик дунё”да Ўғил, "Чимилдиқ”да Бобо, "Бир қадам йўл”да Учувчи, "Бир кошона сирлари”да Бўрсиқ, "Ўзбекча рақс”да Сартарош, "Кўнгил”да Тоҳир, "Отелло”да Брабанцио, "Сеҳрли арча”да Базилио, "Алишер Навоий”да Чол, "Гамлет”да Палоний, "Бевалар”да Қўшни, "Тонг отган тарафлар”да Бўлган кал, "Танҳо юлдузим”да Ғулом каби қатор спектаклларда турли ҳарактердаги роллар ижросини томошабинлар эътиборни қозониб келмоқда.\nАбдуллаев Фарход нафақат иқтидорли актёр, у режиссёр сифатида ўзини намоён этиб, Э.Хушвақтовнинг "Рашк” ва "Кўнгил” спектаклларни саҳналаштири. "Кўнгил” спектакли томошабинлар томонидан севилиб томоша қилинмоқда.\nЎзбекистон Миллий телерадиокомпанияси томонидан намойиш этилаётган миллий фильмларда қатор роллар ижро этиб томошабинлар меҳрини қозонмоқда. "Эркак” фильмида Абдуғани, "Дилхрож”да Тоға, "Чашма”да Усмон дев, "Севинч”да Ота, "Бомба”да Ямаха, "Ўртоқ Бойкенжаев”да Бойкенжаев, "Авғон”да Зиёдулла, "Зарб”да Азам Ғофурович, "Болалик синовлари”да Бўзмерган, "Қовун”да Участка инспектори, "Бекатдаги одам”да Ота, "Чемпион”да Ота, "Учар отлар”да Подшоҳ, "Учар қиз”да Қайнота, "Тубанлик”да Ўқитувчи, "Сардор-2”да Фарҳод, "Жаннат қайдадур”да Шогирт, "Суд куни”да Терговчи, "Катта жанжал”да Тоҳир ва кўплаб видеофильмларда ҳилма-ҳил образлар яратди. Шулардан, "Кўнгил кўчалари”, "Қирқ тоғара қирқ ноғара”, "Домла”, "Бурч”, "Диёнат” каби видеофильмлар бетакрор образлари билан томошабинлар эътиборига тушди.\nАбдуллаев Фарход республика бўйлаб ўтказиб келанаётган барча маънавий-маърифий тадбирларда фаол иштирок этади. Ҳамкасбларига меҳрибон дўст, хушчақчақ, ҳозиржавоб ижодкор сифатида жамоада ҳурматга сазовор бўлиб келмоқда.


Азизбек Икромов Маҳалла вазирлигидаги лавозимидан озод этилди – Газета.uz\nАзизбек Икромов Маҳалла вазирлигидаги лавозимидан озод этилди\nИчки ишлар вазири ўринбосари Азизбек Икромов Маҳалла ва оилани қўллаб-қувватлаш вазирининг ўринбосари лавозимидан озод этилди. У ўтган йилнинг феврал ойидан буён иккала лавозимда ҳам бир вақтнинг ўзида фаолият олиб борган.\nLotinchada 20 январ 2021, 12:18 Жамият\nИчки ишлар вазирининг жамоат тартибини сақлаш бўйича ўринбосари Азизбек Икромов президентнинг 18 январдаги фармони билан Маҳалла ва оилани қўллаб-қувватлаш вазирининг ўринбосари лавозимидан озод этилди. Ушбу маълумотни «Газета.uz»га ИBВ матбуот хизмати тасдиқлади.\nАзизбек Икромов 2019 йил ноябрь ойидан бери Ички ишлар вазирлиги раҳбарининг ўринбосари бўлиб фаолият юритади.\n2020 йил февраль ойида у қўшимча равишда Маҳалла ва оилани қўллаб-қувватлаш вазирининг ўринбосари этиб тайинланган эди.\nМаҳалла ва оилани қўллаб-қувватлаш вазирлиги президент фармони билан ўтган йилнинг февралида ташкил этилган. Жамиятда «Обод ва хавфсиз маҳалла» тамойилининг тўлақонли ва самарали жорий этилишида ҳар томонлама кўмаклашиш, оилалар ва маҳаллалардаги ижтимоий-маънавий муҳитни соғломлаштиришда фуқароларнинг ўзини ўзи бошқариш органлари билан яқин ҳамкорлигини ўрнатиш вазирликнинг асосий вазифа ва фаолият йўналишларидан бири ҳисобланади.\nИчки ишлар вазири ўринбосари Азиз Икромовга янги вазирнинг ўринбосари вазифалари ҳам юклатилди 19 феврал 2020, 16:19\nМаҳалла ва оилани қўллаб-қувватлаш вазирлиги ташкил этилди 18 феврал 2020, 20:23


12 май 2021, Тошкент вақти: 10:02\nБугун Ўзбекистон Футбол федерацияси йилнинг энг яхши футбол намоёндаларини тақдирлаш маросимини ўтказади.\nРасмий хабарда айтилишича, “энг яхши футболчи” ҳамда “энг яхши мураббий” номинацияларидан ташқари, Ўзбекистон Чемпионатининг энг яхши футболчиси, тўпурари, Fair Play, йилнинг “энг яхши ёш ўйинчиси” каби йўналишлар ғолиблари аниқланади.\nФедерация февраль ойида мазкур номинациялар учун даъвогарлар рўйхатини эълон қилган эди. Ўзбекистоннинг 2014 йилдаги энг яхши футболчиси бўлишга Виталий Денисов ("Локомотив", Москва), Одил Аҳмедов ("Краснодар") ва Жамшид Искандеров ("Пахтакор") даъвогарлик қилмоқда.\nЎзбекистоннинг 2014 йилдаги энг яхши мураббийи номига Вадим Абрамов ("Локомотив"), Самвел Бабаян ("Пахтакор") ва Рўзиқул Бердиев ("Насаф") номзодлари кўрсатилган.


Россиялик шифокорлар Намангандаги клиникага ташриф буюришди\n02:09 20 Сентябр 2020\n09:51 01.09.2020 Ҳавола олиш\nТашриф давомида россиялик шифокорларга шифокорлар хоналари жиҳозланишини, жонлантириш бўлими ҳамда касаллар ётган хоналарни кўрсатишди. Шунингдек даволаш методикалари ҳақида маълумот берилди.\nАйни дамда тажриба алмашиш учун Ўзбекистонда бўлиб турган россиялик шифокорлар Наманган шаҳридаги клиникалардан бирига ташриф буюришди.\nИнфекционист шифокор Айдар Зайнулин айтишига кўра, COVID-19 Ўзбекистонда ҳам Россия ва Қозоғистонда бўлгани каби, касаллик енгил ва симптомсиз кечаётган беморлар, шунингдек оғир беморлар ҳам бор.\n- Афсуски оғир беморлар сони ҳам етарлича. Бундай беморларни самарали даволаш учун индивидуал ёндашув керак. Яхши натижага эришиш учун вирусли пневмония билан бир вақтда унга ёндош бўлган сурункали касалликларни ҳам даволаш керак, дейди россиялик шифокор.\nЎзбекистон Соғлиқни сақлаш вазирлигининг Наманган вилоятидаги бўлими бошлиғи ўринбосари Улуғбек Ботиров фикрига кўра, россиялик шифокорлар тажрибаси жуда фойдали бўлди. кўплаб касаллар мутахассислар маслаҳатидан кейин сезиларли даражада тезроқ тузала бошлади.\nОхирги янгиланиш: 18:12 18.09.2020\nОхирги янгиланиш: 14:27 16.09.2020\nОхирги янгиланиш: 19:44 14.09.2020\nОхирги янгиланиш: 11:37 10.09.2020


Камбағал мамлакатлар 2024 йилгача вакцинага эга бўлмаслиги мумкин – ЖССТ\nРежага мувофиқ, 2021 йил охиригача 2 млрд доза вакцина ишлаб чиқарилиши ва дунё бўйича тенг тақсимланиши лозим.\nАгарда коронавирусга қарши вакцина билан таъминлаш бўйича COVAX халқаро механизми муваффақиятсизликка учрайдиган бўлса, кам даромадли мамлакатлар камида 2024 йилгача вакцинасиз қолиши мумкин. Бу ҳақда Reuters хабар бермоқда.\nЖаҳон соғлиқни сақлаш ташкилоти билан ҳамкорликда COVAX дастурини амалга ошираётган Вакцина ва иммунизация бўйича глобал алянснинг (GAVI) қайд этишича, механизм маблағ етишмовчилиги, вакцина етказиб беришнинг издан чиқиши хавфи ва COVAX қатнашчилари учун мураккаб шартномавий шароитларга дуч келган.\n"COVAX механизми барбод бўлиши хавфи жуда юқори", - дейилади GAVI ҳисоботида.\nҲужжатда қайд этилишича, бу дастурни амалга ошириш муддатининг қисқалиги ва керакли тажрибанинг йўқлиги билан боғлиқ.\nCOVAX ишлаб чиқариш қувватларини яратиш ва марказлашган харидларни қўллаб-қувватлаш бўйича механизм ҳисобланади. Ҳозирда унга 180дан ортиқ мамлакат қўшилган.\nДастурга кўра, юқори даромадли мамлакатлар вакцина сотиб олиш учун пул тўлайди ва шу орқали молиялаштириладиган давлатларни субсидиялайди. Режага мувофиқ, ушбу механизм доирасида 2021 йил охиригача 2 млрд доза вакцина ишлаб чиқарилиши ва дунё бўйича тенг тақсимланиши лозим.


Энг шарафли уммат: «Масжидларни барпо этиш, уларга юриб бориш ҳамда уларда ўтиришнинг фазилати» | Azon.uz - Ахборот-таҳлилий портал\nЭнг шарафли уммат: «Масжидларни барпо этиш, уларга юриб бориш ҳамда уларда ўтиришнинг фазилати»\n00:00 08.06.2019 451\nМуҳаммад умматининг шарафлари талайгина. Уларнинг энг кўзга кўринганларидан бири Аллоҳ таоло бу умматга бошқа умматлардан фарқли ўлароқ масжидларни неъмат қилиб берганидир.\nДарҳақиқат, масжидларни бино қилиш, масжид томон юриб бориш ҳақида Пайғамбаримиз (соллаллоҳу алайҳи ва саллам)дан кўплаб ҳадиси шариф ривоят қилинган. Ана шу ҳадиси шарифлардан бирида Пайғамбаримиз (соллаллоҳу алайҳи ва саллам) масжид қуришнинг фазилати ҳақида гапириб: “Ким бир масжидни қурса, унга ҳам жаннатда бир уй қурилади”, деганлар.\nУсмон ибн Аффон (розияллоҳу анҳу)дан ривоят қилинади: “Мен Расулуллоҳ (соллаллоҳу алайҳи ва саллам)нинг бундай деганларини эшитдим: “Ким Аллоҳ розилигини истаган ҳолда бир масжид қурса, Аллоҳ таоло унинг учун худди бундай уйни жаннатда барпо этади” (Имом Бухорий, Имом Муслим ривоятлари).\nУмар ибн Ҳаттоб (розияллоҳу анҳу)дан ривоят қилинади: «Мен Расулуллоҳ (соллаллоҳу алайҳи ва саллам)нинг бундай деганларини эшитдим: “Ким Аллоҳнинг исми ёд этиладиган бир масжидни қурса, Аллоҳ таоло унга жаннатда бир уй қуради”» (Ибн Можа ривояти).\nЖобир ибн Абдуллоҳ (розияллоҳу анҳума)дан ривоят қилинади, Расулуллоҳ (соллаллоҳу алайҳи ва саллам) айтдилар: “Ким бир ғуррак қушининг иничалик ёки ундан ҳам кичикроқ бир масжидни қурса, Аллоҳ таоло унга жаннатда бир бинони қуриб қўяди”, дедилар (Ибн Можа ривояти).\nБошқа бир ривоятда: “Аллоҳ таоло унга ундан-да кенгроқ уйни бино қилади”, дейилган.\nЯна бошқа бир ривоятда: “Ундан-да афзалроқ уйни бино қилади”, дейилган.\nЯна бошқа бир ривоятда эса: “Ким Аллоҳ таолога ибодат қилинадиган бир уйни ҳалол мол билан қурадиган бўлса, Аллоҳ таоло жаннатда унга дур ва ёқутдан бўлган бир бинони қуради”, деб айтганлар (Табароний ривояти).\nЯна бир ҳадисда: “Ким бир масжид қурса ва бу ишига риё ҳам, сума ҳам аралашмаса, Аллоҳ таоло жаннатда унга бир бинони қуради”, дейилади.\nМасжид бино қилишнинг савоби боқий қолади, унинг ажри эгасига вафот этганидан кейин ҳам бориб туради.\nАбу Ҳурайра (розияллоҳу анҳу)дан ривоят қилинади, Расулуллоҳ (соллаллоҳу алайҳи ва саллам) айтдилар: “Мўмин кишига вафот этганидан кейин орқасидан бориб турадиган, унга етиб турадиган яхшиликлари у ўргатадиган ё тарқатадиган илмдир ё қолдирадиган солиҳ фарзанддир ё бўлмаса ўзидан кейин мерос қилиб қолдирган мусҳаф (яъни, Қуръон)дир ёки ўзи бино қилган масжиддир ё бўлмаса мусофирлар учун қурган бир уйидир ёки оқизиб қўйган бир дарёдир ёки ўзи ҳаётда соғлом бўлган вақтида молидан чиқарган садақасидир. Буларнинг барчаси вафотидан кейин эгасига бориб туради” (Ибн Можа ривояти).\nМасжидни супурган ва уни тозалаган кишининг фазилати ҳақида ҳам бир қатор ҳадис бор.\nАнас ибн Молик (розияллоҳу анҳу) айтади: «Расулуллоҳ (соллаллоҳу алайҳи ва саллам) айтдилар: “Менга умматимнинг савоблари кўрсатилди. Ҳатто киши масжиддан олиб ташлаган бир чўпак, ҳас, чанг(нинг савоби) бўлади. Ва менга умматимнинг гуноҳлари ҳам кўрсатилди. Мен кишига Қуръондан бир сура ё оят берилиб уни унитиб юборгандан кўра каттароқ гуноҳни кўрмадим”, дедилар».\nЯна бошқа бир ҳадис Абу Саид Ҳудрий (розияллоҳу анҳу)дан ривоят қилинади. Расулуллоҳ (соллаллоҳу алайҳи ва саллам) бундай дедилар: “Ким масжиддан инсонларга азият берадиган бирон нарсани олиб ташласа, Аллоҳ таоло унга жаннатда бир уйни барпо этади” (Ибн Можа ривояти).\nМасжидга юриб бориш ва у ерда ўтиришнинг фазилати ҳақида ҳам бир неча ҳадис бор.\nАбу Ҳурайра (розияллоҳу анҳу)дан ривоят қилинади, Расулуллоҳ (соллаллоҳу алайҳи ва саллам): “Бир киши жамоат билан ўқиган намозининг савоби уйида ва бозорда ўқиган намозининг савобидан йигирма беш маротаба кўпроқ бўлади. Албатта, бунинг учун инсон таҳорат олиб, таҳоратини гўзал қилса, сўнгра масжид сари юриб борса, кишининг уйидан чиқишига ўша намози сабаб бўлса, унинг масжид сари қўйган ҳар бир қадами эвазига даражаси кўтарилади, гуноҳлари кечирилади. Агарда масжидга бориб намоз ўқиса, у намозда турар экан, фаришталар унга саловат айтадилар. Улар Аллоҳга: “Уни мағфират қил, Аллоҳ, унга раҳм қил”, деб турадилар. Инсон бир намозни кутиб турар экан, ҳамон намоз ичида деб ҳисобланади" (Имом Бухорий, Имом Муслим ривоятлари).\nУбай ибн Каъб (розияллоҳу анҳу)дан ривоят қилинади: «Мен бир кишини билардим, унинг уйичалик масжиддан узоқроқ уй йўқ эди. У бирон-бир намозни қолдирмасди. Бир куни у кишидан: “Миниш учун бирон улов олсанг бўлмайдими?” деб сўрашди. Шунда у: “Мени манзилим масжидга яқин бўлиши ҳурсанд қилмайди. Чунки мен масжидга қўйган ҳар бир қадамим учун менга савоб ёзиб қўйилишидан ва масжиддан ўз аҳлимга қайтганимда ҳам босган қадамларим менга савоб қилиб ёзиб қўйилишидан умидворман”, деди. Шунда Расулуллоҳ (соллаллоҳу алайҳи ва саллам): “Бу қўйган қадамларингни барчасини Аллоҳ таоло тўплаб қўяди”, дедилар» (Имом Муслим ривояти).\nЖобир ибн Абдуллоҳ (розияллоҳу анҳума)дан ривоят қилинади: «Уйимиз масжиддан узоқроқ эди. Биз масжидга яқин бир уй олишни истаган эдик. Расулуллоҳ (соллаллоҳу алайҳи ва саллам) бизни қайтариб: “Сизларнинг масжид сари қўйган ҳар бир қадамингиз эвазига бир даража ёзилади”, дедилар» (Имом Бухорий, Имом Муслим ривоятлари).\nАбу Ҳурайра (розияллоҳу анҳу)дан ривоят қилинади, Расулуллоҳ (соллаллоҳу алайҳи ва саллам) айтдилар: “Ким уйида таҳорат қилиб, кейин Аллоҳнинг фарзларидан бирини адо қилиш ниятида Аллоҳ уйларидан бири сари юриб борса, унинг қўйган ҳар икки қадамидан бири учун гуноҳи кечирилса, иккинчиси учун даражаси кўтарилади” (Имом Муслим ривояти).\nЯна Абу Ҳурайра (розияллоҳу анҳу)дан ривоят қилинади, Расулуллоҳ (соллаллоҳу алайҳи ва саллам) дедилар: “Ким масжидга борса ва масжиддан қайтса, Аллоҳ таоло бориб-келгандаги ҳар қадами учун жаннатда даражаларни тайёрлаб қўяди” (Имом Бухорий, Имом Муслим ривоятлари).\nАбу Умома (розияллоҳу анҳу)дан ривоят қилинади, Расулуллоҳ соллаллоҳу алайҳи васаллам айтдилар: “Ким уйидан таҳорат олган ҳолатида бир фарз намози учун чиқса, унинг ажри худди эҳром боғлаган ҳожининг ажри кабидир. Ким Зуҳо намози учун чиқса, уйдан чиқишига сабаб намоз бўлса, унинг ажри худди Умра қилган кишининг ажри кабидир. Бир намоз билан иккинчи намоз ўртасида бирон-бир лағв бўлмаса, ана ўша ъиллиййиндаги китоб бўлади” (Абу Довуд ривояти).\nБурайда ибн Ҳасиб Асламий (розияллоҳу анҳума)дан ривоят қилинади, Пайғамбаримиз (соллаллоҳу алайҳи ва саллам) айтдилар: “Кечалари масжидлар сари юриб борувчиларга қиёмат куни нурнинг башоратини беринглар (Абу Довуд, Термизий ривоятлари).\nАбу Ҳурайра (розияллоҳу анҳу) айтадилар: «Расулуллоҳ (соллаллоҳу алайҳи ва саллам): “Масжидга кечалари юриб борадиган кишилар Аллоҳнинг раҳматига шўнғувчи кишилардир”, дедилар».\nСаҳл ибн Саъд (розияллоҳу анҳума)дан ривоят қилинади, «Расулуллоҳ (соллаллоҳу алайҳи ва саллам): “Кечалари масжидлар сари юриб борувчиларга қиёмат куни мукаммал нур бўлишининг башоратини беринглар”, дедилар». (Ибн Можа ривояти).\n16:00 10.09.2019 472\n09:59 04.09.2019 1871\n12:45 27.08.2019 532\n12:45 26.08.2019 824\n07:00 24.08.2019 953


Версия для печати > Томорқа – қўшимча даромад манбаи\nХалқимиз йилдан-йилга деҳқончиликка илмий асосда ёндашиб, бозор талаблари ҳамда эҳтиёжларидан келиб чиқиб маҳсулот етиштиришнинг инновацион усулларини жорий этмоқда.\nГидропоника усулидаги иссиқхоналар, интенсив боғлар яратиш, мева-сабзавотларни сақлаш учун замонавий совитиш тизимига эга омборлар қуриш борасида илғор технологиялар ҳаётга тадбиқ қилинаётгани бунга мисол бўла олади. Бироқ, мамлакатимиз аҳолисини озиқ-овқат маҳсулотлари билан тўлиқ таъминлаш борасида жуда катта экспорт салоҳиятига эга бўлган томорқа хўжалиги имкониятларидан туманимизда тўлиқ фойдаланилмаяпти.\n2019 йил 22 февраль куни Ўзбекистон Республикаси Президенти Шавкат Мирзиёев раислигида солиқ концепцияси ижроси ва томорқадан самарали фойдаланиш ва баҳорги экин экиш ишлари муҳокамасига бағишланган видеоселектор йиғилиши ўтказилди.\nХалқимиз азалдан ризқ ундириш, боғ яратишнинг ҳадисини олган. Бугунги кунда кўпчилик ўз томорқасидан самарали фойдаланиб, бир йилда 3 мартагача ҳосил олмоқда. Аммо, баъзи жойларда томорқага экин экмаслик ва қаровсиз ташлаб қўйиш ҳолатлари ҳам йўқ эмас.\nБугунги кунда Фориш туманида 13 минг нафар томорқа ер эгаларига 14260 гектар ер майдони ажратилган. Ҳозирда ана шу ерлардан халқимиз оқилона фойдаланяпти, дея олмаймиз. Унга битта баҳона сув камлиги, «эккан экинларимиз саратонда сув етишмаслигидан қуриб қолади» дея рўкач қилинаётир.\nАслида томорқа ризқ-рўз, қўшимча даромад манбаи, бандликни, арзончиликни таъминлашнинг самарали йўлидир.\nТуманимиз аҳолисининг асосий қисми қишлоқда яшаб, сабзавот маҳсулотлари учун бозорга чопганини кўриб ҳайрон қоласан киши. Бунинг устига ишсизман, деб маҳаллага қатнаб нафақа ҳам сўрашади. Томорқаси бор одам ишсиз бўлиши мумкинми? Ота-боболаримиз азал-азалдан лалми майдонларда деҳқончилик қилиб келишган. Айнан бизнинг шароитимизга мос ток, мевали дарахтлар эккан. Ҳар бир кишида меҳнатга иштиёқ, ҳавас бўлса, албатта, мақсадига эришади. Кишида меҳнатга ҳавас ва интилиш бўлса, ҳаётини ўзи фаровон қила олади.\nБугун туманимиз ҳудудида томчилатиб суғориш технологиялари асосида узумчилик, боғдорчилик, сабзавотчиликни ривожлантириш имкониятлари катта. Илончи, Осмонсой, Баландосмон, Бўғомбир, Сайёд, Учма, Ўхум, Қораабдол, Кўса, Нарвон, Гараша ва бошқа қишлоқлар аҳолиси айнан туманимиз шароитига мос, қурғоқчиликка чидамли токлардан яхшигина ҳосил олиб, даромад қилаётгани бор ҳақиқат. Туманимиз ҳудудида етиштирилаётган турли навли узумлар ва майиз ўзининг таъми ва табиий тозалиги билан мамлакатимизда донг таратгани барчамизга яхши маълум.\nДавлатимиз раҳбарининг видеоселектор йиғилишида берган топшириғига асосан бу йил март-апрель ойларида томорқага экин экиш ишлари янги тизимда, кенг жамоатчилик иштирокида ташкил қилинади. Халқ қабулхонаси раҳбари, маҳалла раислари билан бирга уйма-уй юриб, аҳоли талаблари асосида уларга кўмак беради. Маҳаллий бюджет заҳира жамғармасидан 30 миллион сўмдан маблағ ажратилиб, кам таъминланган, ижтимоий ҳимояга муҳтож оилаларга бозорбоп сабзавотлар уруғи, мевали дарахт ва ток кўчатлари етказиб берилади.\nФермер, деҳқон хўжаликлари ва томорқа ер эгалари кенгаши, «Маҳалла» хайрия жамоат фонди салоҳиятли фермерлар ёрдамида аҳолининг фойдаланилмаётган томорқаларини экишга тайёрлаш ва бозорбоп экинлар экишни ташкил қилади. Бандликка кўмаклашиш маркази бандликка кўмаклашиш жамғармасидан томорқаси бор ишсиз фуқароларга иссиқхоналар ташкил этиш, уруғлик ва кўчат олиш учун энг кам иш ҳақининг 10 баробаригача миқдорда субсидия ажратади.\nТуман ҳудудидаги 4 та секторда ҳар бир маҳалла ҳудудининг ўзига хос хусусиятини ҳисобга олиниб, «бир маҳалла – бир маҳсулот» тамойили асосида ҳар бир маҳалланинг мева-сабзавот етиштириш, кичик иссиқхоналар ташкил этиш, чорвачилик, паррандачилик, асаларичилик, қуёнчилик, куркачилик каби йўналишларга ихтисослаштириш бўйича ҳам амалий чоралар кўриляпти.\nАйни кунда Ўзбекистон Республикаси Вазирлар Маҳкамасининг 2019 йил 17 январдаги «Деҳқон хўжаликлари ва томорқа ер эгаларига бириктирилган экин ерларидан самарали фойдаланиш, уларга мевали дарахт кўчатлари, уруғлик материалларини тизимли етказиб бериш ва маҳсулот етиштириш ҳажмларини кўпайтириш тўғрисида»ги топшириғи ижросини таъминлаш мақсадида туман ҳокимининг 2019 йил 11 февралда 399-сонли қарори қабул қилинди. Қарор билан ҳар бир маҳалла кесимида давлат, нодавлат ва жамоат ташкилотлари вакилларидан иборат ишчи гуруҳлари ташкил этилиб, томорқага ажратилган ерлардан самарали фойдаланиш юзасидан тушунтириш-тарғибот ишлари олиб бориляпти.\nҲа, томорқа ризқ-насиба, мўмай даромад манбаи. Унинг даструхонимиз файзу баракаси, аҳоли турмуш фаровонлиги, юрт ободлигини таъминлашдаги ўрни беқиёс. Ҳамма гап ундан оқилона фойдаланишда. Шундай экан, айни экин-тикин мавсумида фурсатни бой бермай, кафтдек ерни ҳам бўш қолдирмасдан экин экиш, ниҳол қадаш, ер-сув ресурслари, яратилган ишлаб чиқариш салоҳиятидан унумли фойдаланиш, пировардида аҳоли бандлиги ҳамда турмуш фаровонлигини таъминлашга мустаҳкам пойдевор яратиш даврнинг талаби.\nФориш туман ҳокимининг биринчи ўринбосари


Майкл Жексоннинг сирли тақдири: ўз жонига...\n16.12.2017 17:12 0 2350\nҲаммасидан ҳам энг муҳими — ўзингга ва оила аъзоларингга нисбатан ҳалол бўлиш ва кўп ишлаш. Ҳозир бор нарса эртага йўқ бўлиши мумкин. Ушлаб қол. Кураш. Ўз истеъдодингни намоён эт. Қилаётган ишингда энг зўри бўл. Атрофингдаги нарсалардан ўз иқтидоринг учун фойдалан: бу китоб бўлиши мумкин, балки рақс тушадиган полдир ёки сузадиган сувдир. Қаерда бўлсанг-да, улар сеники. Ҳамиша тушунишга уринган бор ҳақиқатим мана шу.\nПоп мусиқа қироли Майкл Жексон ҳақида эшитмаган инсон бўлмаса керак. Унинг номи ҳали ҳаётлигидаёқ афсонага айланиб улгурганди. У ҳақда кўплаб миш-мишлар, хабарлар тарқалган, тақдири хусусида турли гап-сўзлар болалаган. Фақат булар тўғрисида энди хонанданинг ўзидан бошқа ҳеч ким аниқ гап айтолмайди. Шунингдек, сирли ўлим ҳақида ҳам.\nМайкл Жексон 2009 йилнинг 25 июндан 26 июнга ўтар кечаси Лос-Анжелесда вафот этган. Унинг ўлими нафақат мухлисларнинг, балки бутун дунёдаги одамларнинг ҳайратига сабаб бўлган. Аллақачон тирик афсонага айланган қиролнинг тасодифий ўлимини ҳеч ким кутмаганди.\n2009 йил 25 июн куни эрта тонгда Майкл Лос-Анжелесдаги уйида ҳушидан кетади. Жексоннинг шахсий шифокори, кардиолог Конрад Мюррей адвокатга хонанданинг уйида ҳушсиз ҳолда нафас олмай ётганини, лекин артериясида бемажол пульс ураётганини айтади. Врач ўша пайтда юрак-ўпка реанимацияси (ЮЎР) ўтказишни бошлайди. Орадан беш-ўн дақиқа ўтгач, Мюррей қўнғироқ қилиш учун телефон қидиради, аммо уйдан тополмайди. Қўл телефонидан сим қоқай деса, Жексоннинг манзилини билмасди. Шунинг учун у уй қўриқчисини излайди. Бу орада ярим соатча вақт кетади. Маҳаллий вақт билан соат 12:21 да 911 қутқарув хизматига қўнғироқ бўлади. Мюррей эмас, уй хавфсизлик хизмати ходими телефон қилган эди. Мана ўша тарихий суҳбат.\nҚўнғироқдан кейин 3 дақиқаю 17 сония ўтиб етиб келган шифокорлар юраги уришдан тўхтаган ва нафас олмаётган Майклни кўришади. 42 дақиқа мобайнида улар ЮЎР ўтказишади. Мюррей адвокатининг сўзларига кўра, Калифорния университети тиббиёт марказидан келган бир шифокор Жексоннинг юрагига тўғридан-тўғри адреналин укол қилишини айтади. Адвокатнинг таъкидлашича, Жексон уйда бўлган вақтда унинг томирида пульс бор эди. Уни ҳаётга қайтариш учун ҳаракатлар йўл-йўлакай ҳам амалга оширилди ва шифохонага боргач, яна бир соатча давом этди. Лекин фойдаси бўлмади. Маҳаллий вақт билан соат 14:26 да ўлим қайд этилди.\n«The Jackson 5» гуруҳи\nҚўшиқчининг минглаб мухлислари шифохона томон оқиб келишди. Улар бинони ўраб олиб, юмшоқ ўйинчоқлар, гуллар, хонанданинг суратлари билан атрофни тўлдириб, Жексоннинг ҳаётга қайтишини кутишарди. Бундан ташқари, минглаб ишқибозлар Майклнинг болалиги ўтган уй (Индиана штати) ва Нью-Йоркдаги Таймс-Сквер майдонида ҳам тўпланишга улгуришганди.\nМайклнинг ўлими ҳақида улар ОАВ орқали хабар топишмади, бир-бирига қўнғироқ қилиб, хабарлар юбориб, блогларида ёзиб, оламни ушбу шумхабардан огоҳ этишади. Фожиавийлиги жиҳатидан қамрови бўйича Жексоннинг вафотини малика Диананинг ўлими ёки президент Кеннедининг ўлдирилиши билан тенглаштириш мумкин.\nЖексон вафот этган куннинг эртасига ноодатий ва овоза бўлиб улгурган мазкур иш билан Лос-Анжелес полиция департаменти шуғуллана бошлади. Чунки хонанданинг ўлимига янги сабаб ҳақида миш-миш тарқалганди — қотиллик.\n2009 йил 1 июл куни мазкур ишга Наркотикларга қарши кураш бошқармаси ҳам қўшилади. Ушбу бошқарма Майкл Жексоннинг қандай дорилар истеъмол қилгани, дозалари, рецептлари ва шифокорлари устидан текширув бошлайди. 9 июл куни Лос-Анжелес полицияси бошлиғи Уилям Браттон Жексоннинг вафоти ҳақида илк баёнотини беради: қотиллик ёки дори миқдорининг ошириб юборилиши ҳақидаги тахминларини айтади ва тўлиқ токсикологик ҳисоботни кутишни тавсия этади.\n2009 йил 24 август куни суд тиббий экспертизасининг хулосалари эълон қилинади: кучли таъсир қилувчи анестетик пропофилнинг дозаси оширилганидан ўлим ҳолати қайд этилган. Шунингдек, қонида кучли таъсир этувчи бошқа воситалар ҳам борлиги аниқланади (лоразепам, диазепам, мидазепам).\n28 август куни полиция бошлиғи Жексоннинг ўлими қотиллик сифатида кўриб чиқилишида давом этишини билдиради. Унинг ўлимида кардиолог, Майклнинг шахсий шифокори Конрад Мюррей айбдор деб гумон қилинади.\nУнинг ўлими ҳозиргача турлича талқин этилади. Охирги тарқалган гап-сўзларга кўра, хонанданинг юраги тўхтаганда Мюррей ноқонуний тарзда Жексонга ичирган препаратларини яшириш мақсадида биринчи реанимацион муолажани қилмаган. Яна баъзи миш-мишларга кўра, уни атайлаб ўлдига чиқаришган ва ўзини музлатиб қўйишган. Ёки исломий руҳдаги тароналари билан бутун дунё мухлисларини ўзига ром этаётгани кимларгадир ёқмаган ва ҳоказо.\nМайкл Жексон ўлимини ҳеч ким кутмаганди\nМарҳумнинг 18 ёшли қизи Пэрис Жексон 2017 йил январ ойида оммавий ахборот воситалари ходимларининг саволларига жавоб берар экан, отаси «ўлдирилгани»ни алоҳида таъкидлайди. «Буни оиламиздагилар ҳам, ҳақиқий мухлислар ҳам жуда яхши билишади. Лекин ким ўлдирганини айтолмайман, ҳозирда ўзим суриштирув олиб боряпман, айтиб қўйсам, менинг ҳам изимга тушишади ва...», дея нималаргадир шама қилиб кетади Пэрис.\nХуллас, энди нима фарқи бор. Бундай миш-мишлар Майкл Жексонни ҳаётга қайтара олмайди. Ундан кўра, келинг, унинг ҳаёт йўлига бироз назар солиб ўтсак.\nМайкл Жозеф Жексон 1958 йил 29 август куни таваллуд топган. У оилада 9 фарзанддан еттинчиси эди. 4 ёшида Майкл саҳнага чиқишга улгурган. Бироз вақтдан кейин эса акалари Жеки, Тито, Жермэн ва Марлон билан бирга отаси Жозеф тузган «The Jackson 5» гуруҳида кўриниш берган. Уларнинг ичида энг ёши бўлишига қарамай, энг кўп эътибор айнан Майклга қаратилган: ҳаммадан яхши куйлаган, рақс тушган, одамларни ўзига қаратишни қойиллатган ва якунда юлдуз бўла бошлаган.\n1978 йилда Майкл ёш актриса Дайана Росс билан «Сеҳргар» бадиий филми ремейкида суратга тушган. Филм мумтоз кинолар қаторидан жой олмаган бўлса-да, Жексон учун катта имкониятлар эшигини очганди: суратга олиш майдончасида у буюк мусиқа продюсери Куинси Жонсон билан танишиб қолган.\n1979 йили айнан Куинси қора танли оддийгина бола Майкл Жексонга «Off The Wall» албомини чиқаришга ёрдам берган ва шу орқали қўшиқчи поп мусиқа йўналишида суперюлдузга айланган. Албом эса 10 миллион нусхада сотувга чиққан.\nАна шундан кейин бутун дунё уни таний бошлаган. 1982 йилда Майкл нафақат ўз рекордини янгилаган, балки кейинги авлод хонандалари эришиши умуман имконсиз натижани қайд этган. Унинг «Thriller» номли албоми қайта чиқиб улгурмасдан, дунё бўйича 50 миллиондан ортиқ нусхада сотиб тугатилган. Шунингдек, ушбу албом кетма-кет 37 ҳафта хит-парадларда биринчиликни ҳеч кимга бермаган, мазкур натижани ҳозиргача ҳеч ким такрорлай олмаган. «Thriller» албоми учун Майкл Жексон Грэмми мукофотининг 7 та ҳайкалчасини қўлга киритган.\nМайкл Жексон хонанда Элвис Преслининг қизи билан\nШу тариқа Майклнинг омад юлдузи борган сари ёруғроқ чақнаса чақнадики, асло сўнмас эди. 1987 йили «Bad» албоми 25 миллион, 1991 йили «Dangerous» албоми эса 23 миллион нусхада сотилган. 1993 йилда актриса ва телебошловчи Опра Уинфри Жексонни ўз шоусига таклиф қилган ва ушбу суҳбат бир ярим соат давом этиб, 100 миллиондан ортиқ томошабин уни кузатган, “йилнинг энг оммабоп шоуси”, деб топилган.\n1996 йилда Майкл Жексон Дебби Роу исмли ҳамширага уйланган. Уларнинг оиласида икки ўғил (1997, 2002) ва бир қиз (1998) туғилган. Жексоннинг айтишича, унинг энг катта орзуси оталик эди.\nТаниқли инсонлар ҳар доим ҳам бахтли ҳаёт кечиришмайди. Уларни одамларнинг ғийбатлари ва бўҳтонлари, ҳасаду ҳасратлари еб битиради. 2003—2005-йиллар орасида ўз дарди қолиб, бутун дунё Майкл Жексоннинг суд ишини муҳокама қилишга тушади: хонандани ёш қизларнинг номусига тажовуз қилишда айблашади. Суд уни барча жабҳада айбсиз, деб топади, аммо узоқ вақтлик босим унинг соғлиғига жиддий таъсир кўрсатади. Шунинг учун суд якунлангач, Майкл таркидунёликни танлаб Баҳрайнга кетишга, умрини зоҳидликка бағишлашга қарор қилади.\n2009 йил мартда Англиянинг Лондон шаҳрида «This is it Tour» номли серияли концертлар тақдим этишини билдиради. 20 минг одам сиғадиган «The O2 arena» стадионида бошланиши режалаштирилган сўнгги 10 та концерт 2009 йил 13 июлда старт олиб, 2010 йил 6 мартда якунланиши керак эди. Майкл Жексонни назорат қилиб турган шифокорларнинг айтишича, унинг бундай ноодатий турни ўтказишига соғлиғи тўсқинлик қиладиган даражада эмас эди...\nМайкл Жексон поп қироли Michael Jackson


Қозоғистон Миллий хавфсизлик қўмитасининг собиқ раҳбари ҳибсга олинди\n20:18 / 28.12.2016\nҚозоғистонда Миллий хавфсизлик қўмитаси бир қатор мансабдор шахсларга нисбатан судгача терговни бошлади, деб хабар бермоқда Tengrinews нашри.\n"Қозоғистон Жиноят кодексининг "Давлат сирларини ошкор қилиш" ҳамда "Ҳокимият ва лавозим ваколатларини суистеъмол қилиш" моддаларида кўзда тутилган жиноятларни содир этишда гумон қилиниб Дутбаев Нартай Нуртаевич, Ҳасан Нурлан Бўлатўли ва Нуртаев Ерлан Суюмбаевич ҳибсга олинган", деб айтилган хабарда.\nТаъкидланишича, айни вақтда улар Миллий хавфсизлик қўмитаси тергов изоляторида сақланмоқдалар. Гумонланувчилар ва уларнинг қариндошлари яшаш жойларида тинтувлар ўтказилган ҳамда ашёвий далиллар мусодара қилинган. Тергов давом этмоқда.\nҚозоғистон Миллий хавфсизлик қўмитаси сайтидаги маълумотларга кўра, генерал-лейтенант Нартай Дутбаев 2001 йил декабридан 2006 йил февралигача қўмита раҳбари лавозимини эгаллаган.


Америка электрокари Рим папасининг навбатдаги автомобилига айланади - Daryo\n14:46, 25.05.2021 8871\nАмерика электрокари Рим папасининг навбатдаги автомобилига айланади\nРим папаси Францискнинг навбатдаги автомобили Америкада ишлаб чиқарилган Fisker электрокари бўлади. Янги «папамобил» ишлаб чиқарилаётгани ҳақда компания асосчиси Хенрик Фискер Ватиканга ташрифи давомида маълум қилган. Понтифик Ocean кроссоверининг илк нусхаларидан бирига эга бўлади, электрокарни топшириш жараёни эса 2022 йилнинг кузига режалаштирилган, деб хабар беради Motor.\nFisker Ocean электромобили Рим папаси Францискнинг гаражидаги биринчи электромобилга айланади. Понтифик учун кроссовер модернизация қилинади: католиклар черковининг раҳнамоси турган ҳолда халқ ичида ҳаракатлана олиши учун салон ўзгартирилади, том қисми баландлиги махсус шиша қубба ҳисобига оширилади.\nҲозирча Фискер «папамобил»нинг шошилинчда ишланган рендерлари билан бўлишган ва дизайнерлар иши ҳеч қандай танқидга муносиб эмас. Умуман олганда, Fisker’да понтифик электромобили чиройли кўриниш касб этиши учун етарлича вақт бор.\nХенрик Фискернинг сўзларига кўра, папа Францискнинг электрокари ўзига хос интерьери билан ажралиб туради: салон экологик тоза материаллар билан қопланади, масалан, гиламчалар қайта ишланган материалдан бўлади.\nФискернинг маълум қилишича, уни бунга Рим папасининг атроф-муҳитга бўлган эътибори илҳомлантирган. Таъкидлаш керакки, понтифик ярим йилдан буён кундалик юмушларида Toyota Mirai водород седанидан фойдаланмоқда.\nМавзуга доир: Рим папаси аёл кишига қўл кўтарди. Сўнг бу хатти-ҳаракати учун узр сўради (видео)\n21:05, 26.01.2022 44441\nUzAuto Motors 2021 йилда ишлаб чиқариш ҳажмини қисқартирди. Нима учун ундай бўлди? Аҳвол қачон ўзгаради?\n08:32, 27.01.2022 38582\nЎзбекистон электромобиллар даврига қандай ўтмоқда? Нархлар, имтиёзлар ва шахсий тажриба\nМаҳаллий, Авто, Қўзиқорин\n20:13, 19.01.2022 44130\nApple’га рақобатдош UzAuto, ўриндиқлар ўрнига кўрпача, No Insof Edition номли янги модель. Автомобиллар магнитоласиз ишлаб чиқарилиши ҳақидаги хабар ижтимоий тармоқларда қандай кутиб олинди?\n14:13 Бугун 848\n13:54 Бугун 2743\n13:43 Бугун 4133\n13:33 Бугун 4635\nЎзбекистон йўлларида шовқин баландлигини ўлчовчи радарлар пайдо бўлиши мумкин\n19:23, 28.01.2022 91679\n22:25, 27.01.2022 78352\n08:31, 28.01.2022 77512\n15:20, 27.01.2022 73922


«Ўзгидромет» 9 март, сешанба куни кузатиладиган об-ҳаво маълумотини тақдим этди.\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 метр/секунд тезликда эсади. Ҳарорат кечаси 6-8 даража илиқ, кундузи 19-21 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, баъзи жойларда ёмғир ёғади. Шамол ғарбдан 7-12 метр/секунд тезликда эсади, баъзи жойларда 15-20 метр/секундгача кучаяди. Ҳарорат кечаси 2 даража совуқ, 3 даража илиқ, кундузи 10-15 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучаяди. Ҳарорат кечаси 2-7 даража илиқ, кундузи 17-22 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучаяди. Ҳарорат кечаси 3-8 даража илиқ, кундузи 17-22 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучаяди. Ҳарорат кечаси 5-10 даража илиқ, кундузи 18-23 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Қор кўчиши хавфи бор. Баъзи жойларга туман тушиши мумкин. Шамол шарқдан 7-12 метр/секунд тезликда эсади. Ҳарорат кечаси 0-5 даража совуқ, кундузи 9-14 даража илиқ бўлади.\nКиритилди: 16:52 08.03.2021. Ўқилди: 2756 марта. Фикрлар сони: 0 та.\nМирзиёев: "Йўл, сув, қурилиш, тиббиёт, мактабгача т...


ٱلَّذِي خَلَقَ فَسَوَّىٰ ٢ وَ ٱلَّذِي قَدَّرَ فَهَدَىٰ ٣\n“У (барча нарсани) яратиб, расо қилиб қўйган Зотдир. У (ҳар бир нарса учун муносиб йўлни) белгилаб, (У нарсани ўша йўлга) ҳидоят қилиб қўйган Зотдир”. (Аъло: 2-3)\nИнсон моддадир. Инсонда ғаризалар, узвий эҳтиёжлар ва тафаккурда акс этган ҳаётий қувват мавжуд. Бу хусусиятлар инсон тириклигида мавжуд бўлади. Ўлимдан кейин эса бўлмайди.\nБиз учта ғариза ва уларнинг кўринишлари ҳақида гапирдик, аммо узвий эҳтиёжларни муҳокама қилиш уларни инсон танасини таркиби сифатида кўриб чиқишни талаб қилади.\nИнсон танаси турли хил, кўп рангли ва хар-ҳил функцияли ҳужайралардан иборат. Уларнинг сони икки юз миллиарддан ортиқ. Ҳар бир ҳужайра ситоплазма билан ўралган ядродан иборат бўлиб, мембрана – яъни юпқа парда билан қопланган. Ситоплазма турли озуқа моддалар: углеводлар, оқсиллар ва бошқа моддалар эриган сувдир. Ядрода "деоксирибонуклеин кислота" (ДНК) деган модда бор. ДНК фақат 46та. Улар кўпроқ эркаклар спермасида (маний) ва аёлларнинг тухум ҳужайраларида бўлади.\nИнсон танасининг таркибий қисмлари тери ранги, шакли ёки кўринишидан қатъий назар, ҳаммада бир хил бўлади: ҳар бир киши бош, юрак, ошқозон ва бошқа аъзоларга эга. Бу аъзоларнинг ҳаммаси юқорида таърифланган ҳужайралардан иборат. Ҳамма одамлар нафас олади, овқатланади, ухлайди, ҳаракатланади ва ҳоказо.\nИнсон организмининг муайян нарсаларга бўлган эҳтиёжининг ўзига хос хусусияти ва бу нарсаларга инсон талабининг ўзига хослиги Аллоҳ инсонга қўйган хусусиятдир ва бу узвий эҳтиёжлар деб аталади. Бу эҳтиёжларни қондириш керак. Қониқиш учун инсонга маълум нарсалар, вазиятлар ва ҳаракатлар керак. Вазиятларга мисол келтирсак, бу инсон муҳтож бўлган уйқу, дам олиш, маълум бир ҳарорат. Инсонга керак бўлган нарсаларга мисол — озиқ-овқат, ичимлик, ҳаво. Инсон бажариши лозим бўлган ҳаракатларга мисол: нафас олиш, овқатланиш, ўраниш ва шунга ўхшаш.\nАгар бу эҳтиёжлар қондирилмаса, ўлим юз бериши мумкин. Тана зарур вазифаларни бажаришни давом эттириш учун бу эҳтиёжларни талаб қилади. Танада сув етишмаса, организм сув етишмаётганлиги ҳақида таъсирли сигнал юборади, бу эса одамни бу камчиликни бартараф этиш учун сув излашга мажбур қилади. Агар у сув топмаса, танасидаги барча намлик тугагунча чанқоққа қарши курашаверади, бу эса уни ўлимга олиб келади.\nХудди шундай, бошқа барча эҳтиёжлар — озиқ-овқат каби, ҳаво, уйқу, ва ҳоказолар ҳам шундай. Шунингдек, узвий эҳтиёжлар тер, нажас каби зарарли моддаларни ташқарига чиқариб, организмни тозалаши ҳам мумкин.\nВа инсон бу органик эҳтиёжларни ҳис қилишига қарамасдан, Аллоҳ Таоло уларни Қуръон орқали билдиради:\nوَمِنۡ ءَايَٰتِهِ ۦ مَنَامُكُم بِ ٱلَّيۡلِ وَ ٱلنَّهَارِ وَ ٱبۡتِغَآؤُكُم مِّن فَضۡلِهِ ۦٓۚ\n“Ва Унинг оят-белгиларидан бири кечаси ва кундузи ухлашингиз ҳамда Унинг фазлидан (ризқ-рўз) талаб қилишингиздир. Албатта буни англайдиган қавм учун оят-белгилар бордир”. (Рум: 23)\nРасуллуллоҳ ﷺнинг бошқалар каби инсон эканлигини тушунтириб Аллоҳ Таоло шундай дейди:\nمَا هَٰذَآ إِلَّا بَشَرٞ مِّثۡلُكُمۡ يَأۡكُلُ مِمَّا تَأۡكُلُونَ مِنۡهُ وَيَشۡرَبُ مِمَّا تَشۡرَبُونَ\n«Бу ҳам худди сизларга ўхшаган одам. У ҳам сизлар ейдиган нарсадан ейди, сизлар ичадиган нарсадан ичади”. (Мўъминун: 33)\nИнсонга очликдан ўлим билан таҳдиди бўлса, Аллоҳ унга ҳаром қилинган нарсани ейишга ва шу билан узвий эҳтиёжни қондиришга рухсат берган. Аллоҳ Таоло шундай дейди:\n“У сизларга фақатгина ўлакса, қонни, тўнғиз гўштини ва Аллоҳдан ўзгага аталиб сўйилган нарсаларнигина ҳаром қилди. Энди кимки золим ва ҳаддан ошмаган ҳолида ночор вазиятда қолса гуноҳкор бўлмайди. Албатта Аллоҳ мағфират қилгувчи, раҳмлидир”. (Бақара: 173)\nУмар р.а. очарчилик йилида ўғирлик қилган ўғрининг қўлини кесмади, чунки у узвий эҳтиёжларини қондиришга муҳтож эди.\nИсломий тушунчалар Асосий муаммонинг ечими Асосий муаммонинг ечими Асосий муаммонинг ечими\nTagsИсломий тушунчаларичимликнафас олишовқатланишозиқ-овқатузвий эҳтиёжларўранишғаризаҳаво\nКапиталистик қадриятлар инсоний қадриятларни йўқ қилади


Yordam / Fikr.uz\n1.1. Сайтда қандай қилиб рўйхатдан ўтилади?\n1.2. Рўйхатдан ўтган фойдаланувчининг қандай имкониятлари бор?\n2. Шахсий блог\n2.1. Шахсий блог у нима?\n3. Жамиат блоги\n3.1. Жамиат блоги у нима?\n3.2. Жамоавий блогни қандай яратиш мумкин?\n3.3. Жамоавий блогни ким ярата олади?\n3.4. Жамоавий блогни ким ўчира олади?\n4. Мақола 4.1. Мақола у нима?\n4.2. Сўровнома топики у нима?\n4.3. Кўрсаткичли мақола у нима?\n4.4. Мақолани кандай ёзиш мумкин?\n4.5. Мақолани қандай қилиб ўчириб олса бўлади?\n5. Қуч у нима?\n6.1. Рейтинг у нима?\n6.2. Рейтингнинг қандай турлари бор?\n7. “Имкониятингни намоён қил” блоги у нима?\n8.1. Мақолаларга изоҳлар у нима?\n8.2. Изоҳларни қандай қилиб ўзгартирса ёқи ўчириб ташласа бўлади?\n9. Белгилар у нима?\nСайтда рўйхатдан ўтиш ID.UZ ягона авторизация тизимида ўтилади. Тизимда рўйхатдан ўтиш қоидалари бўйича батафсил маълумот www.id.uz сайтида мавжуд. Fikr.uz сайтининг барча имкониятларидан фақатгина ID.UZ тизимидан рўйхатдан ўтган фойдаланувчигина фойдаланиши мумкин. Қолган барча сайт фойдаланувчилари порталдаги маълумотларни кўриб ўқий оладилар.\nFikr.uz сайтидан рўйхатдан ўтган фойдаланувчи рейтинг кўрсаткичига кўра қуйидаги имкониятларга эга: • фойдаланувчининг рейтинг кўрсаткичи ≥ 2 га тенг бўлса жамоат блогини тузиш; • рейтинг кўрсаткичи ≥ -10 га тенг бўлса, мақолаларга изоҳ қолдириш; • рейтинг кўрсаткичи ≥ -3 га тенг бўлса, изоҳларга баҳо бериш; • рейтинг кўрсаткичии ≥ -5 га тенг бўлса, блогларга овоз бериш; • рейтинг кўрсаткичи ≥ -7 га тенг бўлса, мақолаларга овоз бериш; • рейтинг кўрсаткичи ≥ -1 га тенг бўлса ўзга сайт фойдаланувчисига овоз бериш мавқеига эга.\nШахсий блог – Fikr.uz сайтидан рўйхатдан ўтгач, сайт қонун-қоидаларига мувофиқ тарзда фойдаланувчига одатий ҳолда бириктирилувчи блог. Шахсий блог муаллифи – Fikr.uz дан рўйхатдан ўтгач, блогга бириктирилган фойдаланувчи.\nЖамоат блоги – жамоа томонидан юритилувчи блог. Fikr.uz сайтидаги барча жамоат блоглари мавзу асосида йўналишга эга бўлиб, рейтингларини ҳисобга олганда “Яхши” ва “Ёмон” овозга эга бўлган турларга ажратилади. «Яхши» овоз – бу блог фойдаланувчилари томонидан ижобий овозга эга бўлган блог. «Ёмон» овоз – фойдаланувчилар томонидан маъқулланмаган блоглар.\nШахсий блог муаллифи - Fikr.uz дан рўйхатдан ўтгач, блогга бириктирилган фойдаланувчи.\nКоллектив блогни яратиш учун фойдаланувчи авторизациядан ўтгандан сўнг «Ёзиш» ишоратини босиб топик қўшиш саҳифасида «Блог яратиш» тугмасини босиш лозим. Янги очилган саҳифада маҳсус шаклда куйдаги маълумотларни қиритиш керак: • блогнинг номи; • блогнинг URLси ; • блогнинг йўналиши; • блог хақида қисқа маълумот; • топикларни блогга эълон қилиш учун фойдаланувчи рейтингига чеклаш ўрнатиш; • блогнинг Аватарини ўрнатиш. Керакли маълумотларни қиритгандан сўнг «Сақлаш» тугмасини босиш мумкин.\nFikr.uz сайтидан рўйхатдан ўтган ва ≥ 2 рейтингига эга бўлган ҳар бир фойдаланувчи жамоат блогини яратади.\nЖамоат блогининг соҳиби ўз хоҳишига биноан блогни ўчириб ташлай олмайди. Блогни ўчириш учун блог соҳиби(блог тузувчиси) Fikr.uz сайтининг маъмуриятига ўз номини ва блог манзили кўрсатилган кўрсаткични, блогни ўчириб ташлаш сабабини кўрсатиб билдирги хати юбормоғи лозим.\nМақола – блогдаги хабар. Мақоланинг мазмуни у эълон қилинаётган блогнинг йўналишига мос келиши керак. Fikr.uz нинг исталган блогида жойлаштирилган мақолалар рейтингдаги мавқеига кўра “Яхши” ва “Ёмон” мақолаларга ажратилади. Барча блогларда ажратилган баллар миқдори мавжуд бўлиб, уларга кўра мақоланинг “Яхши” ёки “Ёмон”лиги белгиланади. «Яхши» мақола – бу фойдаланувчилар томонидан маъқулланган мақола. «Ёмон» мақола – фойдаланувчиларга мавзу ва мазмун жиҳатдан ёқмаган мақола.\nСўровнома топики – Fikr.uz сайтидан рўйхатдан ўтган шахсий ёки жамоат блогининг фойдаланувчиси Fikr.uz. сайти фойдаланувчилари ўртасида сайт жамоаси иштирокига таяниб жавоб вариантлари мавжуд бўлган сўровнома ўтказиши мумкин.\nКўрсаткичли мақола - Fikr.uz сайтининг фойдаланувчиси манбани кўрсатган ҳолда қизиқарли таҳлилий мақолалар ёки ахборот ҳақида мақола қолдиради.\nШаҳсий ёқи коллектив блогда мақола яратиш учун, фойдаланувчи сайтда авторизациядан ўтиш лозим. Авторизациядан ўтгандан сўнг, «Ёзиш» туғмаси пайдо бўлади. Мақола яратиш саҳифасига ўтиш учун ушбу ишоратни босиш керак. Янги очилган саҳифада маҳсус шаклда куйдаги маълумотларни қиритиш лозим: • блогни танглаш; • топикнинг мавзусини яратиш; • топикни контент билан тўлдириш (матн, сурат); • топикга белгилар бериш. Керакли маълумотларни қиритгандан сўнг «Элон қилиш» тугмасини босиш мумкин. Яратилган топикни тангланган блогда эълон қилиш мумкин ёқи черновикларда сақлаб қолиш хам мумкин. Черновикларда сақланиб қолган топикларни бу саҳифада ҳам «Черновиклар» бўлимида қараб чиқиш ёқи эълон қилиш мумкин.\n4.5. Қуч у нима?\nКуч – фойдаланувчи тўплаган овозларини кўрсатувчи ўлчов бирлиги. Фойдаланувчининг сайтдаги фаоллиги унинг кучи билан белгиланади. Кучнинг салмоғи ўзга фойдаланувчининг изоҳ, мақола, блогга берган овозига кўра белгиланади. Фойдаланувчининг кучи салбий кўрсаткичга эга бўла олмайди. Фойдалаувчи кучи кўрсаткичи ўзга фойдаланувчилар томонидан: • фойдаланувчи учун берилган овоз; • фойдаланувчининг жамоат блогига берилган овоз; • фойдаланувчининг жамоат ва шахсий блогларда қолдирган барча мақолаларига берилган овоз; • шахсий ва жамоат блогларидаги мақолаларга қолдирган барча изоҳларига берилган овозларига кўра белгиланади. Фойдаланувчининг кучи унинг рейтингига боғлиқ.\nРейтинг кўрсаткичи – блог, мавзу, изоҳнинг жамоат ўртасидаги оммабоплигини билдирувчи баҳо\nFikr.uz сайтида 4 хил рейтинг кўрсаткичи мавжуд:\nФойдаланувчи рейтинги Фойдаланувчи рейтинги фойдаланувчига берилган овозга кўра аниқланади.\nЖамоат блогининг рейтинги Жамоат блогининг рейтинги блогга нисбатан берилган овозлар сонига кўра белгиланади. Барча жамоат блоглари рейтинг кўрсаткичлари натижасига кўра “Яхши” ва “Ёмон”га ажратилади. Агар жамоат блогининг рейтинг кўрсаткичи ≥ -3 овозга эга бўлса, у “Яхши” аҳамиятга, агар рейтинг кўрсаткичи < -3 бўлса у “Ёмон” ҳисобланади.\nМақола рейтинги Мақола рейтинги мақолага берилган овозлар миқдорига кўра белгиланади. Мақола рейтингига асосан яхши ва ёмонлиги аниқланади ва бош саҳифага чиқиши ёки чиқмаслиги белгиланади. Агар шахсий блогдаги мақола рейтингининг кўрсаткичи ≥ -5 овозга эга бўлса, у ҳолда мақола “Яхши”, агар шахсий блогдаги мақола < -5 овозга эга бўлса, унда “Ёмон” тарзда баҳоланади. Жамоат блогидаги мақола рейтингининг кўрсаткичи ≥ -3 бўлса “Яхши”, < -3 бўлса “Ёмон” баҳоланади. Жамоат ёки шахсий блогдаги мақола рейтингининг кўрсаткичи ≥ 3 овозга эга бўлса, мақола Fikr.uz сайтининг бош саҳифасида акс этади.\nИзоҳлар рейтинги Изоҳлар рейтинги кўрсаткичи изоҳларга берилган овозларга кўра аниқланади. Изоҳлар рейтинги кўрсаткичига кўра изоҳни ўқиш учун намоён қилиш ёки қилмаслик белгиланади. Агар изоҳ рейтинги кўрсаткичи < -4 га тенг бўлса, у ҳолда изоҳ мақолада акс этмайди.\nFikr.uz сайтида “Имкониятингни намоён қил” жамоат блоги мавжуд бўлиб, унда Fikr.uz сайтининг фойдаланувчиси ўз лойиҳалари, мақсадлари, ютуқлари ҳақида фикр юритиши мумкин. “Имкониятингни намоён қил” блогида Fikr.uz сайтидан фойдаланувчиларининг ва ўзга шахсларнинг эълонлари, пуллик хизматлари, рекламасига қўлланади.\nFikr.uz сайтидан рўйхатдан ўтганлар ўз рейтинг кўрсаткичларига кўра шахсий ва жамоат блогларидаги мақолаларга ўз изоҳларини билдирадилар. Fikr.uz сайти фойдаланувчисининг қолдирган барча изоҳлари жамоатчилик томонидан баҳоланади.\nЖамоат ҳамда шахсий блогдаги мақолаларга қолдирилган изоҳларни на блог соҳиби, на мақола муаллифи, на изоҳ муаллифи таҳрир қилади ва ўчира олади. Агар изоҳ олиб ташланмоқчи бўлса, у ҳолда изоҳ муаллифи Fikr.uz сайтининг маъмуриятига сайтдаги исми, мақола жойлашган интернет манзилнинг кўрсаткичи, ўчирилиш сабабини кўрсатиб билдирги хати юборади.\nFikr.uz сайтидан фойдаланишнинг қулайлигини ошириш мақсадида белгилар қўлланади. Сайтнинг бош саҳифасида мақолаларнинг асосий мазмунини очувчи, оммабоп тарзда ўқилаётган мақолаларни акс этувчи махсус белгилар билан сўзлар ажратилган. Fikr.uz сайтида белгилар мақолани тайёрлаш ва таҳрирлаш вақтида қўйилади.


Ўзбекистон Ёзувчилар уюшмаси » Хивага етиб келган биринчи йўловчи поездини аҳоли қандай кутиб олди?\nАсосий Янгиликлар Хивага етиб келган биринчи йўловчи поездини аҳоли қандай кутиб олди?\nПоезднинг дастлабки йўловчиларини Хоразм вилояти ҳокимлиги, давлат ва жамоат ташкилотлари вакиллари, нуронийлар, ёшлар тантанали кутиб олди.\n“Ўзбекистон темир йўллари” акциядорлик жамияти ходимлари, давлат ва жамоат ташкилотлари вакиллари, таниқли шоир-ёзувчилар, маданият ва санъат намояндалари, журналистлар иштирок этган тадбирда сўнгги йилларда Хоразм вилоятининг туризм соҳасидаги имкониятларини тўлиқ ишга солиш, хорижлик сайёҳлар ва юртдошларимиз учун барча шароитлар яратишга алоҳида эътибор қаратилаётгани таъкидланди.\nЎзбекистон Ёзувчилар уюшмаси раиси Сирожиддин Саййид янги вокзал очилиши билан воҳа аҳлини қутлаб, халқимиз бунёдкорлик салоҳиятини мадҳ этувчи шеърларидан ўқиди.\n– Ушбу лойиҳанинг амалга оширилиши, аввало, йўловчиларга транспорт хизмати кўрсатиш сифатини оширади, – дейди “Ўзбекистон темир йўллари” акциядорлик жамияти вагон кузатувчиси Бахтиёржон Зокиржонов. – Шу пайтгача йўловчилар бир ярим кун деганда пойтахтдан Хивага етиб келган бўлса, энди бунинг учун 14-16 соат кифоя. Хизмат кўрсатиш ҳам юқори даражада.\nТадбирда меҳмонлар замонавий вокзалда яратилган шароитлар билан танишди. Маълумки, Президентимиз ташаббуси билан Урганчдан Хива шаҳригача 30 километрдан зиёд янги темир йўл линияси тортилди. Хива шаҳрида замонавий вокзал барпо этилди. Вокзал биносининг ташқи қиёфаси Хоразм меъморчилиги намуналарини ўзида акс эттирган. Замонавий VIP-зал, она ва бола, тиббиёт хоналарида барча қулайликлар яратилган. Шунингдек, вокзалда 35 нафар ишчи бир вақтнинг ўзида 200 йўловчига хизмат кўрсатади, 20 ўринли меҳмонхона юртдошларимиз ва хорижлик сайёҳларга қўшимча қулайлик бўлади.\nТошкет шаҳридан қарийб 1130 километр масофани босиб ўтган поезд йўловчилари орасида давлат ва жамоат арбоблари, илм-фан, санъат ва адабиёт намояндалари ҳам бор.\n– Тошкентдан Хоразмгача бўлган саёҳатимиз жуда мароқли бўлди, – дейди Ўзбекистон Республикасида хизмат кўрсатган артист Алишер Турдиев. – Йўл давомида поезд ишчи-хизматчилари юқори даражада сифатли хизмат кўрсатди. Айниқса, тантанали очилиш маросимида жасорат ва мардлик тимсоли Жалолиддин Мангуберди ҳақидаги театрлаштирилган саҳнани томоша қилар эканмиз, барчамизнинг қалбимизда шундай буюк юрт фарзанди эканимиздан ғурур-ифтихор туйғулари жўш урди.\n– Ўтган йили Хивага 60 минг сайёҳ келган бўлса, жорий йилда бу кўрсаткич 110 мингдан ошди, – дейди Хоразм вилояти ҳокимининг туризмни ривожлантириш масалалари бўйича ўринбосари Тимур Давлетов. – Айни пайтда ҳудуднинг туризм салоҳиятини янада юксалтириш бўйича кенг кўламли ишлар амалга оширилмоқда. Айниқса, осмон остидаги музей ҳисобланмиш Хива шаҳрига темир йўл келгани тарихий шаҳарни Бухоро, Самарқанд ва Тошкент каби йирик сайёҳлик марказлари билан бевосита боғлаб, сайёҳлар учун кўплаб қулайликлар яратади.\n– Хивага олдин ҳам келганман, – дейди Жанубий кореялик сайёҳ Ким Ми Йонг. – Аммо ўтган сафар Тошкентдан Урганчга ҳаво йўли орқали келгандик. Қайтаётганимизда Бухорога автобусда бориш учун анча вақтимиз кетди. Хива меъморий обидалари инсониятнинг энг сара умумбашарий ёдгорликларидан бири саналади. Кўриб кўз қувнайди, ҳайратинг ортади. Бу заминга меҳр уйғонади. Шунинг учун ҳар йили бир маротаба зиёрат қиламан. Янги темир йўлнинг ишга тушганидан жуда хурсанд бўлдим. Келгусида оила аъзоларим билан келганимда ҳам ушбу йўналишдаги поездда тарихий шаҳарларингиз бўйлаб саёҳат қилиш ниятим бор.\n– Хива қадимий ва жуда гўзал шаҳар, – дейди италиялик сайёҳ Антоанетта Гоббис. – Темир йўл вокзалидан чиқишинг билан қадим шаҳарнинг баланд миноралари кўз олдингда намоён бўлади. Бундан эртакнамо шаҳарга бўлган қизиқишинг юз чандон ортади. Унинг бағрига сингиб, тарихини янада чуқур ўрганишга шайланасан киши. Шаҳар одамларининг хушфеъллигидан кайфиятинг кўтарилади. Таом ва мевалар таъмини таърифлашга тил ожиз. Умрбод хотира қаърига муҳрланиб қолади.\n– Бугун элдошларимизнинг қувончи чексиз, – дейди Янгиариқ туманида яшовчи Рашидбек Жумабоев. – Чунки, темир йўлнинг Хива шаҳригача етиб келиши бизнинг оғиримизни енгил қилади. Манзилимизни янада яқинлаштиради. Хива темир йўл вокзали мамлакатимиз Бош қомуси қабул қилинганининг 26 йиллиги ва Янги йил байрамлари олдидан аҳолимиз учун жуда катта совға бўлди.\nТаниқли санъаткорлар ва ёш истеъдодлар томонидан ижро этилган куй-қўшиқлар барчага байрамона кайфият бағишлади.\nТадбирда Ўзбекистон Республикаси Бош вазирининг биринчи ўринбосари О.Раматов, Хоразм вилояти ҳокими Ф.Эрманов сўзга чиқди.\nАбдулазиз Мусаев, Аҳмаджон Шокиров, Фарҳод Абдурасулов (сурат), ЎзА


ОШИНГ ҲАЛОЛ БЎЛСА, КЎЧАДА ИЧ! Аммо… – Jurnalist\nR S2019-08-12T11:50:25+00:0012 Iyun, 2019|Умумий янгиликлар|\nЎзбекистон Журналистларининг касб этикаси кодекси лойиҳаси (“Hurriyat”, 2019 йил 22 май) ҳамксбларимиз муҳокамасида\nЎзбекистон Журналистларининг касб этикаси кодекси лойиҳаси бугун нафақат мамлакатимизда фаолият олиб бораётган ОАВ вакиллари ва медиа экспертлар, балки кенг жамоатчиликнинг қизғин муҳокмасида турибди.\nҲозир медиа майдонда исталган ҳудуд ёки давлатга оид маълумотларни олиш унчалик катта муаммо эмас. Лекин ўша маълумотлар қай тариқа тарқатилмоқла? Кимлар томонидан тарқатилмоқда? Энг муҳими, хоҳ у ривожланган давлат бўлсин, хоҳ энди тараққиёт йўлига тушган ва тушаётган ёш мустақил мамлакат бўлсин, тарқатилаётган маълумотлар нечоғли холислик билан оммавий нашрлар орқали ёйилмоқда?\nСаволлар кўплиги табиий. Зеро, ҳозирги замонда инсоният ахборот дунёси, оммавий коммуникация тушунчалари мутлақо янги воқеликка айланиб улгурган бир паллада яшамоқда.\nХолислик – журналист этикасининг бош талабларидан ҳисобланар экан, шиддатли ўзгаришлар шароитида мазкур масалага мумкин қадар ойдинлик киритиш зарурати ҳам мавжуд. Чунки реал ҳаётимиз мутахассислар олдига қўяётган ғоят долзарб муаммолар ўз вақтида ўрганилмас, ечилмас экан, бундай сусткашлик ҳам амалиётда, ҳам журналистика фанида жиддий асоратлар қолдириши ҳеч гап эмас.\nХусусан, хорижий медиа майдонида тарқатилаётган ҳар бир катта-кичик хабар, янгилик, мулоҳаза мустақил давлат тақдири учун таҳдидга айланиши хавфи йўқ эмас. Оммавий ахборот воситалари, ахборотни оммалаштириш ҳамда оммавий коммуникация воситалари шу қадар хилма-хиллашиб кетдики, мавжуд ҳолатлар ва муаммолар юзасидан махсус тадқиқотлар яратиш ва шу орқали умумий хулосалар чиқаришга тўғри келади.\nТўғри, журналистика ва журналистлар учун оммавий ахборот тарқатиш, мулоқотга киришиш каби ҳолатларда ахборот тарқатиш одоби мезонлари азал-азалдан мавжуд. Жумладан, журналистикада ҳаққонийлик тушунчаси ҳеч бир замонда, ҳеч бир мамлакатда ва ҳолатда ўзгармайди. Журналист юксак савияда ижод қилиши мумкин, лекин ҳаққонийликка хилоф йўл тутса, унинг барча саъй-ҳаракати чиппакка чиқиши муқаррар.\nКези келганда, нимани очиқ айтиш ва нимани ошкор этишга шошилмаслик ҳам журналистдан муайян тажриба, вазминликни тақозо этади. Айтайлик, жамиятда кечаётган ижтимоий-сиёсий ўзгаришларни жамоатчиликка етказаётган журналист маълум маънода сиёсий куч ҳисобланади. Унинг талқинида ёритилаётган воқеа кенг омма томонидан қабул қилинар экан, ўша воқеага бевосита гувоҳ бўлмаган кишилар журналистнинг ахбороти орқали маълум тушунча оладилар, унга ишонадилар. Журналист қандай мақсадлардан келиб чиқиб ахборот тарқатмасин, энг аввало мазкур ишончни оқламоғи зарур.\nШу жиҳатдан, интернет имкониятлари туфайли вужудга келган ва тобора оммалашиб бораётган «Фуқаролик журналистикаси» ҳақида тўхталиб ўтиш даркор. Унинг афзалликлари алоҳида мавзу, лекин ахборот этикаси нуқтаи назаридан қаралса, «фуқаролик журналистикаси» жиддий ташвиш туғдиради. Истаган шахс исталган мавзуда ва исталган вақтда ахборот тарқатиш воситаларига эга бўлиши бутун дунёда фавқулодда эркин муҳитни яратмоқда. Бироқ, бу ахборот тарқатган ҳар қандай шахс журналист дегани эмас, журналистикани соҳа, касб сифатида обрўсизлантиришга йўл қўйиш мумкин дегани ҳам эмас.\nИжтимоий тармоқлар ёки мобиль телефонлар орқали тарқатилган ҳар бир хабар ёки рақамни журналистикага тааллуқли деб тан олиш кам деганда профессионал даражадаги ижодий жараён маҳсулини камситиш бўлар эди. Зеро, олимлар тўғри таъкидлашаётганидек, “нтернетнинг вужудга келиши туфайли оммавий ахборот билан ишловчи анъанавий ва профессионал субъектлар – журналистлар қаторига ушбу машҚулотнинг минглаб ва миллионлаб ишқибозлари келиб қўшилдилар. Уларнинг жуда кўпчилиги журналист касбининг анъаналари ва нормалари ҳақида заррача ҳам тасаввурга эга эмас».\nКасб-корнинг сир-асрорларидан бехабар одамни қандай қилиб профессионал дея оламиз ёки у тарқатган ахборотнинг тўлақонли ишончли эканига умид боғлаймиз? Гап муайян давлатдаги ажабтовур воқеалар ҳақида бўлса-чи? Давлат ёки халқ тақдири, имижига таъсир кўрсатувчи янгиликни ҳаваскорлик даражасидаги ахборотлардан олишнинг оқибати нималарга олиб келиши эса маълум.\nОнлайн нашрларнинг ахборот тарқатишдаги тезкорлиги замон ва давр талабига мос. Бироқ бундай тезкор режимда фаолият юритиш айни электрон нашрлар журналистларидан юқори профессионалликни талаб қилади. Афсуски, улардаги барча материаллар ҳам матннинг ишланиши тил ва услуб жиҳатдан профессионал даражада тайёрланмоқда дея олмаймиз.\nШу ўринда жаҳон журналистикасида холислик категорияси мустаҳкам кучга эга эканлигини алоҳида таъкидлаб ўтишимиз жоиз. 1983 йил 20 ноябрь куни Парижда профессионал журналистларнинг халқаро ва минтақавий ташкилотлари аъзолари томонидан қабул қилинган Журналистларнинг халқаро этика принципларининг иккинчи тамойилида журналистнинг объектив реалликка содиқлиги, яъни, воқеа-ҳодисаларни ёритишда холислик принципини бузмаслиги кераклиги қатъий белгилаб қўйилган. Демак, ҳозирги даврда ҳам халқаро медиа маконда ўзини профессионал мухбир деб биладиган ҳар қандай шахс холислик категориясига бўйсуниши шарт.\nҚайд этилган фикр-мулоҳазалардан келиб чиқиб, “Ҳуррият” газетасида муҳокамага қўйилган Ўзбекистон Журналистларининг касб этикаси кодекси лойиҳаси бўйича қуйидаги таклифларни илгари суриш мумкин:\n“Миллийлик ва миллий маънавият” номли 6-моддага “журналист мамлакатнинг ахборот макондаги нуфузига, унинг медиа имижига путур етказмайди” деб қўшиб қўйиш мақсадга мувофиқ бўлар эди;\nКодекснинг 8-бўлимида Плагиат каби долзарб масалага алоҳида эътибор қаратилгани яхши албатта. Бас шундай экан, айни пайтда кўчирмакашликка қарши курашишнинг техник томонларини ҳам ўйлашимиз лозим. Яъни ўзбек тилидаги журналистик матнларни плагиатга текширувчи дастурларни янада такомиллаштириш ва уларни очиқ интернет каналларига жойлаштиришимиз зарур;\nКўпчиликка таниқли мухбирми, оддий журналистми – турли ижтимоий тармоқларда маълум бир воқеага ўз фикрини билдирар экан, буни ўзи меҳнат қилаётган ОАВ таҳририят позицияси билан чалкаштирмаслиги керак. Франс-Пресс ва Рейтерс сингари етакчи ОАВ мухбирлари ижтимоий тармоқларда айнан шундай принципга амал қилади. Эътиборли жиҳати шундаки, ғарб журналистларининг аксарияти ижтимоий тармоқларда қайси таҳририятда ишлашини очиқ айтмайди ҳам;\nНазаримизда, Кодекснинг тегишли қисмига “асоссиз баландпарвоз сўзларни ишлатиш, ҳаддан зиёд мақтовларга берилиш, маддоҳлик ва ялтоқлик элементларига чек қўйиш керак”лигини ҳам киритиш фойдадан ҳоли бўлмас эди;\nЖурналист касбининг ўзига хослиги, бир қарашда илғаш қийин бўлган нозик талаб ҳамда тамойиллари борки, биз ўзимиз айтаётган сўзнинг ҳаққонийлиги ва еяётган ошимизнинг ҳалол эканлигига ҳар доим юксак ишонч билан яшашимиз зарур.\nШунда, халқимиз топиб айтганидек, ҳалол ошимизни кўчада ичсак арзийди.